text:
KRALENDIJK – Un aplouso fuerte ta zona ora diputado di kultura Benito Dirksz kaba di papia. Semper el a boga pa un mihó posishon di papiamentu den enseñansa, i ku esaki e tabata representá sintimentu di hopi hende.
Dirksz a papia durante di e parti ofisial di Dia di Boneiru, ku djadumingu a selebrá na Wilhelminaplein na Kralendijk, den presensia di invitado di Saba i di promé minister interino di Kòrsou Ben Whiteman. Ku e tema ‘Papiamentu nos identidat’ e dia no solamente tabata festivo sino e tabatin un toke di polítika di idioma tambe.
Taalunie
No ta pòrnada a papia largu tokante e tópiko, Dirksz ta bisa. E diskushon ku tin aktualmente riba e isla tokante e idioma di instrukshon den enseñansa a hunga un papel den esaki. E diskushon a lanta despues di e konseho di Taalunie anteriormente e aña aki: ‘Usa hulandes pa desaroyo di konosementu i pone e muchanan den kontakto ku e idioma mas tempran posibel. Usa papiamentu na skol pa desaroyo di identidat’.
‘Un ofensa’ Fundashon Akademia Papiamentu bonerianu a haña e konseho aki. Presidente di Akademia Papiamentu Geraldine Dammers den su spich riba Dia di Bandera a enfatisá e palabranan aki. E no ta skonde tampoko ku e ta simpatisadó di enseñansa den e idioma di e isla. “Muchu bia ta hiba e diskushon aki pa motibunan emoshonal. Pero tin prueba ku si bo dominá bo idioma materno bon, bo ta siña otro idioma mas fásil. Mucha ta bira mas mòndu si nan haña lès den nan mes idioma, nan ta sinti nan mes mas sigur. Meskos ku Saba, Statia Hulanda China i Merka, Boneiru tambe tin derechi riba enseñansa den su idioma materno.”
Papiamentu
Diputado Clark Abraham ta di akuerdo kuné. E no ke pasa e lugá prominente ku hulandes tin den komunidat bonerianu , pero si ta na dje, su yunan lo haña lès na papiamentu. “Hulandes pa mayoria mucha aki ta un idioma straño, un idioma ku nan mester siña ainda. I tòg ta esei ta e idioma ku ta usa pa siña nan e otro materianan.” Komo diputado di Asuntunan Ekonómiko e ta añadi: “Papiamentu ta e ‘lingua franca’ di Boneiru, i tambe e idioma ku ta hasi negoshi aden. Pues stimulashon di uso di papiamentu ta kontribuí na desaroyo ekonómiko.”
Dosente papiamentu Edy Carolina ku ta presente na e meinta na Wilhelminaplein ta haña e konseho di Taalunie ‘vago’. “Kiko esei ke men: ‘Papiamentu pa desaroyo di identidat’? Ku ta pèrmití nos di baila i kanta den nos idioma materno?’”
E hóben Johnrick Anthony ta mustra e rikesa di e idioma, ku un deklamashon animá di e kuenta ‘Yoradó di morto’, ku el a gana e konkurso di deklamashon Arte di Palabra kuné. Su aktuashon teatral i e mímika i intonashon ku e ta usa pa interpretá e kustumber bieu di yora morto, ta demonstrá talento.
“Ainda e diskushon no a kaba”, Carolina ta pensa. “Si mucha den mi lès no komprondé kos, mi ta aklará algu na hulandes, òf spañó, òf ingles. Esaki por kontrali tambe. No ta tur kos tin nodi di ta na papiamentu, pero pakiko lo bo no por us’é komo sosten?
Situashon di idioma
Fundashon Akademia Papiamentu a pidi Eilandsraad pa insistí seka ministerio di Enseñansa, Kultura i Siensia pa tene un investigashon independiente di e situashon di idioma na Boneiru.
Outor Janita Monna


c: text/html

text:
KRALENDIJK – A konstatá e viro di Zika na Boneiru. E Departamentu di Salubridat Públiko ta reportá un kaso konfirmá.
Probablemente e kontaminashon di e pashènt a tuma lugá na Boneiru. Pasobra den mayoria di kaso e enfermedat ta sosodé sin síntoma grave, e departamentu di salubridat públiko no ta ekskluí ku mas hende a haña Zika kaba na Boneiru.
Pa kombatí zika gobièrnu ta konsehá pa kita e posibel lugánan di brui – tur kaminda ku awa dushi por keda para aden, pa bista paña protektivo i usa spray kontra sangura. Espesialmente hende muhé na estado ta konsehá nan pa usa bon protekshon, pasobra ta posibel ku zika ta peligroso pa yu ku no a nase ainda. Nan ta kore riesgo di haña ‘microcephalia’, sesu ku no a kaba di krese.
E sangura Aedis Aegypti ta transmití zika, e sangura ku ta transmití dengue i chikunguña tambe.
Outor Janita Monna

robotstxt: allowed

filter: keep


text:
KRALENDIJK – Michelle Gumbs di diesocho aña ta desididu di haña su diploma di havo, Si e no logra e aña aki despues di purba un be mas, e ta hasi e èksamennan di estado otro aña.
E no tabata asombrá tokante e resultadonan di èksamen dramátiko na su skol Liseo Boneriano. E mes tabatin un retraso i tabata difísil pa e alkansá esaki den kuater luna. “Biologia a bai malu. Mi konosementu básiko di e materia ei no tabata sufisiente pa e èksamen.”
Belkis Osepa ta papia ku Michelle Gumbs
Michelle ta un di e alumnonan di Liseo Boneriano, e unit di havo/vwo di Scholengemeenschap Bonaire (SGB) ku no a slag mésora pa e èksamen final. E ta spera di haña su diploma di havo ainda despues di purba un biaha ma pa e materia geografia. Di havo 56 porshento di e alumnonan ku a bai òp a slag. E resultadonan di vwo ta mas dramátiko. 33 poshento so a slag.
Miedu
Ainda no ta sigur pakiko asina poko alumno di vwo a traha e èksamen bon. E grupo di alumno di vwo no ta grandi, ma niun alumno ku a puntra no ke bisa kon nan a eksperiensha e aña di skol. Gumbs: “Nan tin miedu di papia. Boneiru tin un skol so di havo/vwo. Otro aña nan mester haña lès di e mésun dosentenan.
Michelle no tin miedu: “Mi ta para tras di loke mi ta bisa.” Na yanüari el a protestá kontra lèsnan di biologia ku tabata kai afó. El a bai prensa, pero despues e skol tabatin un kombersashon pisá kuné. E protesta no ta duel e, e ta haña lástima si ku su protesta a ofendé su dosente. E tin un sifra insufisiente pa biologia i ainda ta lucha ku un retraso di konosementu den e area ei.
Nivel básiko
Despues di e resultadonan dramátiko di èksamen, maneho di SGB a indiká ku nan lo no sigui ku direktor general John van ‘t Hoff. Ademas a kumbiní konsepto di un akuerdo ku ministerio di Enseñansa, Kultura i Siensia (OCW). Mas plaka lo bini disponibel pa enseñansa i kuido di alumno.
Inspekshon di enseñansa ta konkluí den su último rapòrt tokante ‘Mehorashon di Enseñansa na Hulanda Karibense’ ku na skolnan di enseñansa sekundario ainda mester di esfuerso grandi pa trese e kalidat di enseñansa riba un nivel básiko. No ta sigur si lo alkansá e meta na 2016.
Moderno
SGB lo usa e plaka èkstra ku a primintí for di Den Haag pa trayektonan di mehorashon di e skol, segun un deklarashon di e direktiva di skol. Michelle: No tin mester di mas plaka pa Liseo Boneriano. Nos tin klas nobo i e bukinan i aparatonan di mas moderno. Nos tin tur kos. E dosentenan mester komuniká mihó ku e alumnonan i duna lès mihó. Di otro banda e alumnonan mester siña miho kon pa studia e materia.”
Michelle ke men e invershon den didáktika pa e dosentenan i beilès èkstra pa e alumnonan. “Anto espesialmente pa e materianan ku e alumnonan no ta bon den dje”, Michelle ta bisa. Algun alumno mester di ayudo di e dosentenan pasobra nan no por traha independientemente asina bon; otro mester di beilès èkstra.
Djòp
Ku plaka di e djòp ku e tin den banda e mes a paga beiles pa hulandes i geografia. “Esaki a yuda. Mi tabata bon pará pa mi èksamennan di skol. Lastimamente mi sifra final a sali mas abou pa motibu di e sifra di e èksamen sentral.”
Aki Michelle ta trese dilanti ku e ta haña ku tin diskrepansha den e sifranan di èksamen di skol i di e èksamennan sentral. E ta haña e èksamennan sentral hopi mas difísil ku e èksamennan di skol. “Mi ta kere e nivel di e èksamennan di skol mester subi. Pa motibu di e nivel abou bo no sa kiko ta kiko.”
Outor: Belkis Osepa


text:
Minister Presidente Evelyn Wever Croes a duna Sindicato di Maestro y SEPPA un siman p’e duna nan claridad riba mudamento di e scol Paso Sigur pa Emmaschool caminda Minister di Enseñansa, Rudy Lampe, kier uni e dos scolnan aki sin sikiera a dialoga cu esaki cu esnan envolvi.
Ta algo sumamente importante, algo sumamente delicado, pero tabata un sorpresa cu Minister Presidente ta duna e impresion cu pa su persona, ta solamente un solucion e kier a busca temporal pa tene tur hende contento y su Gobierno sigui existi.
Increibel cu diamars atardi maestronan ta ricibi un WSP di Prome Minister, cu tur e hendenan cu e tin den su oficina, tur su coordonadonan, cu ningun por a hinca un carta decente den otro pa un asunto asina delicado, manera formacion y educacion di e muchanan.
Den curso di ayera Prome Minister a dirigi un carta n’e maestronan caminda ta wordo informa cu lo no sigui cu e proceso pa uni e dos scolnan aki hunto, pero na mes momento ta informa e maestronan cu e mudamento di e scol Paso Sigur pa edificio di Emmaschool, Minister lo sigui contempla p’esaki tog tuma lugar.
Pues un wega ridiculo di un Prome Minister y su Minister di Enseñansa cu maestronan di scol ya cu den cierto forma Evelyn ta crea e impresion cu el a duna e maestronan algo, pero a laga e Minister cu algo tambe, loke ta net e problema grandi cu tin.
Pa usa un expresion hopi conoci rond mundo na Inlges, e solucion di Prome Minister den e caso di Emmaschool y Paso Sigur ta: “SOS.”
No tin solucion y na mes momento tin cu analisa si e decision di Minister Presidente lo tin base legal manera a sosode cu decisionnan cu el a trata di cambia den pasado caba di Minister Lampe.
Segun e Landsverordening Instelling Ministeries ta Rudy Lampe t’esun legalmante responsabel pa tuma e tipo di decisionnan aki y ta loke el a reta Prome Minister caba den pasado ora cu e no a respeta decision cu e prome mandatario a trata di cambia.
Hasta un mocion di Parlamento, cu ta e instituto cu ta hefe di Gobierno, Minister Lampe a pone un banda y awor ta manda un carta caminda ta bisa cu a para e unificacion di e dos scolnan y cu Minister Lampe lo sinta cu directiva di e dos scolnan pa mira con lo atende e mudacion di Paso Sigur p’e edificio di Emmaschool.
Prome Minister a crea un bom den e asunto aki ya cu si tuma na consideracion tur loke Minister Lampe a haci den pasado caba, su falta di respet pa directiva y maestronan di scol, ta pone tur hende duda den loke e ta capas di haci den dianan dilanti.
Minister Lampe simplemente no ta di confia, e no tin palabra y e ta haci loke cu e kier ya cu su partido tin un asiento den Parlamento cu sin e sosten aki, Prome Minister lo no tin Gobierno p’e dirigi.
E carta di Prome Minister ta hopi swak y Gabinete Wever Croes lo bay den historia como e Gobierno caminda un Prome Minister simplemente no tabatin dominio riba su dos partnernan den gobernacion ya cu tampoco e tin poder algun riba fraccion di POR cu tambe ta sinti su mes poderoso cu henter e fraccion di MEP.
Sindicato di e Maestronan a bin ta buscando claridad cerca Prome Minister pa casi dos aña caba si no ta mas, pero nunca el a duna claridad y trankilidad ya cu e tin cu guli tur loke su partner di un asiento kier haci, ya cu keda Prome Minister e ta balora mucho mas cu educacion y formacion di muchanan. Cu e carta di Prome Minister Evelyn Wever Croes por conclui cu Minister Rudy Lampe y fraccion di RED ta un Gobierno den un Gobierno, caminda esun mas flaco tin mas forsa cu esun mas gordo y ta tristo pa pueblo di Aruba mira tur e cosnan aki tuma lugar, pa colmo pa un Prome Minister cu a propaga gobernacion di integridad y e ser humano ta central.


text:
Mirando cu dia 18 maart 2021 nos lo recorda cu 45 aña pasa nos a inaugura den un Wilhelmina Stadion completamente yen di hende nos himno y bandera ta mi obligacion moral pa pone un parti chikito di e historia den su contexto. Na palabra Nel Oduber.
“Mi tabata Diputado di e.o. Cultura, unda mi a ser acerca dor di Betico Croes dfm, cu den cuadro di su vision pa uni nos pueblo lo ta bon pa nos Gobierno insular (Bestuurscollege) nombra dos comision pa bin cu proposicionnan pa nos isla tin su propio himno y bandera, pa bay Eilandsraad cu ne pa ser aproba. Nos a nombra y instala 2 comision: un pa nos himno y un pa nos bandera. E mihor manera pa haci esaki tabata ta den consulta y participacion di nos pueblo. Envolvi e pueblo y laga nan bin cu sugerencianan.
Aprobacion di nos Himno y Bandera
E himno no tabata dificil, pasobra pa basta aña caba tabata tin un composicion di Padu Lampe y Rufo Wever ambos dfm. cu tabata ser usa caba. A bin acerca un couplet di Lio Booi dfm. Esaki a ser presenta na Bestuurscollege p’e comision cu a ser acepta y manda Eilandsraad.
E comision pa yega na un bandera a haya sosten di e Instituto pa diseño di bandera di professor Whitney Smith di e International Flag Institute of Boston cu a manda su experto Sarah Bollinger pa asisti e comision cu a usa tur e ideanan cu a bin for di nos pueblo y al final a presenta e diseño y splicacion na Bestuurscollege cu a acepta esaki y mand’e Eilandsraad.
Dia 16 di maart 1976 mi mester a bay defende como diputado e dos proposicionnan den Conseho Insular cu tur e discusionnan riba e colornan di bandera y e fecha 18 di maart y pakico dicho fecha. Lo mi spaar bo e discusionnan aki. Al final tabata e miembronan di fraccion di MEP so a aproba e himno y bandera y e fecha. Un miembro so di oposicion a vota p’e himno, pero contra e bandera.
Como 18 di maart no tabata un fecha regla pa ley nos Gobierno mester a entrega e fecha di 15 di december (Statuut dag) y desde e fecha ey nos a declara 18 di maart como nos “Dia Nacional” cu ta un dia oficial liber pa pueblo y a bira un fecha pa tur aña conmemora cu e dia ey tambe nos a inaugura nos himno y bandera. Lo mi spar bo e hecho historico cu tin partido desde 18 di maart 1948 nunca mas te na 1976 a celebra e fecha aki, pero historia si bo busca pa sa lo bisa bo pakico!
Pakico un himno y bandera?
E motibo primordial di Betico Croes dfm. pa bin cu e vision pa un propio himno/bandera tabata pa uni e pueblo y cu nos por mira den himno y bandera nos simbolonan di union y libertad. E kier a caba cu desunion bou di nos pueblo. Betico kier a caba tambe cu division/segregacion bou di nos pueblo, unda tabatin partido politico cu tabata pone hende riba lista pa representa grupo di hendenan cu a bin di un otro isla of Hulanda. E tempo ey nos Bestuurscollege a nombra tambe un comision pa bin cu nos propio ortografia pa nos Papiamento.
Mescos nos a organisa tambe pa sa kico pueblo kier como su futuro estatal un referendum consultativo dia 25 maart 1977, e promer referendum den historia di Reino Hulandes ya cu legalmente nos Staatsregeling/Eilandenregeling ni Statuut tabata conoce legalmente e instituto aki.
Awe 45 aña despues, danki Betico dfm. pa bo vision, partido MEP y un y tur cu tabata parti di nos historia di e formacion y duna contenido politico/cultural/folklorico na nos pais Aruba. Mi ta gradici MEP di por tabata nan diputado cu por a haci e trabou como gobernante y mi coleganan den Conseho Insular. Pueblo pabien cu 45 aña di nos promer celebracion pa por a inaugura nos himno/bandera dia 18 di maart 1976. Pabien tambe cu nos “Dia Nacional”.
Un momento di reflexion
Un bon momento pa reflexiona riba nos relacion cu Hulanda y si nos democracia y nos institutonan ta funciona na un manera debido, na un forma organiza y ordena pa sigui brinda nos e libertad, e union cu Betico Croes dfm. a desea pa su pueblo. Puntra bo mes kico abo ta haci tur dia pa salvaguardia, proteha y conserva nos pida diamante cu nos a logra dia 1 di januari 1986. Stop di critica pa trata na distrui.
Bula bo mes aden y cuminsa asumi responsabilidad pa bo hechonan. Puntra bo mes como Arubiano y tur cu a bin biba aki y cu a integra bou di nos pueblo, con abo ta yudando bo pais y cu kico abo ta contribuyendo tur dia cu bo labor y dedicacion pa hiba e pais aki dilanti y hibe, unda abo tambe kier mir’e bay y yega!
Mas importante ta reflexiona unda nos ta, unda nos kier bay y kico abo ta dispuesto pa haci pa por yega ey nan. Historia hamas por lubida esnan cu si a sacrifica pa locual nos tin awe. Danki pa boso contribucion, e lucha hiba y e sacrificionan haci. Celebra den grandi nos “Dia Nacional” y 45 aña di nos inauguracion di e celebracion di nos himno y bandera.
Pabien pueblo y danki p’e apoyo y sosten”.


text:
ORANJESTAD – Diaranson, minister di Finansa y Cultura, Sra. Xiomara Maduro, a ricibi Sra. Lila Mackay y Sra. Gabriella Kock-Helder di Fundacion Arubano pa Invalidonan (FUNARI). E meta di e bishita aki tabata pa minister Maduro sera conoci cu locual ta e trabounan di FUNARI, pero tambe locual ainda mester wordo haci pa cu esnan cu tin un of mas limitacion.
Durante e mainta aki, representantenan di FUNARI a haci entrega di un rapport na minister Maduro den cual nan ta describi nan metanan, mision y vision pa esnan cu tin un limitacion aki na Aruba. Tambe a comparti ideanan di con por yuda sostene esnan cu limitacion di un manera mas efectivo pero tambe bin cu ideanan nobo di con pa yega na esnan cu tin un limitacion pero cual ainda ta desconoci serca instancianan concerni.
FUNARI tin como meta pa yuda esnan cu limitacion pa pone un fin na e isolacion den cual nan ta encontra nan mes. Esaki nan kier logra por medio di trabou cual lo yuda esnan cu limitacion pa sali for di e soledad cu nan ta aden y asina animanan pa usa nan mannan y pianan nobo, pero tambe siña hobenan cu limitacion con nan por mantene nan mes.
Na final di e bishita, FUNARI a haci entrega di un obsekio na minister Maduro pa asina mustra nan gradicimento di por a reuni cu e mandatario. Na su turno, minister Maduro a gradici FUNARI pa nan bishita y a deseanan tur clase di exito den e tarea di salvaguardia e derechonan di esnan cu limitacion aki na Aruba y tambe pa kita tur obstaculo cu por tin riba nan caminda pa haci cu nan hendenan por participa activamente den nos sociedad.


text:
KRALENDIJK – En konekshon ku e medidanan ku gobièrnu a tuma pa prevenshon di e vírùs covid-19, TELBO tambe a introdusí algun medida pa por garantisá bo siguridat i esun di nos Empleadonan.
Nos ta pidi bo kariñosamente pero firmemente pa semper tene bo mes na e medidanan imponé pa gobièrnu, i tambe na e medidanan imponé pa TELBO.
Entrante 24 di mart 2020 a introdusí e siguiente medidanan preventivo:
Distansiamentu Sosial:
– Nos ta supliká bo pa limitá mas tantu posibel kontakto personal ku nos empleadonan. Hasi esaki komunikando pregunta i storing via telefòn ku nos i hasi bo pagonan online.
Si tòg bo tin ku pasa na nos ofisina, nos ta pidi bo pa ora bo drenta nos ofisina, desinfektá bo mannan na e dispènsernan indiká. Despues, bai sinta na e lugánan indiká riba flur.
– Nos ta hasi tur loke ta posibel pa solushoná bo storingnan riba distansia. Den kaso ku nos servisio tékniko tin ku pasa serka bo, nos ta pidi bo kooperashon den esaki. Téknikonan lo pidi bo yudansa pa bo mes hasi mayoria di akshonnan paden di kas. Sigui nan instrukshonnan bon. Den último kaso, 1 tékniko lo drenta bo kas. Aki nos ta pidi bo kariñosamente pero firmemente pa tene un distansia sosial di 2 meter for di e tékniko.
– Pa aplikashon di servisio, mudansa i tur otro aplikashon, manda un WhatsApp message na 777-1100. Bo aplikashon lo ser prosesá i lo bo risibí mas informashon via WhatsApp (No hasi yamada pa e number aki, solamente mensahe di WhatsApp)
– Solamente pa petishon pa sera servisio mester pasa personal na TELBO. Trese e aparatonan na momentu ku bin hasi un petishon pa sera servisio (Modem di Fiber si mester permanesé kaminda e ta instalá)
Orario:
Pa protehá gruponan di riesgo mas tantu posibel, e siguiente medidanan ta na vigor:
– Ta pèrmití maksimalmente 3 kliente na mes momento. Tambe ora ta warda, nos ta pidi bo pa mantené distansia sosial. Bo no ke warda den rei, paga bo kuenta online òf tuma kontakto telefóniko ku nos pa tur bo problemanan.
– Entre 08.00 i 10.00, solamente esnan riba 60 aña por pasa na TELBO pa paga nan kuenta. Aki tambe ta konta ku ta pèrmití maksimalmente 3 kliente na mes momentu.
– Entre 10.30 i 15.30 otro klientenan por pasa na TELBO pa paga nan kuenta. Aki tambe ta konta ku ta pèrmití maksimalmente 3 kliente na mes momentu.
Nos ta gradisí bo pa bo koperashon den esaki pa asina huntu mantené nos komunidat for di peliger.
Be safe and stay safe!


text:
E siman pa drenta e di dos mita di october a habri cu un desaroyo hopi positivo pa loke ta trata cantidad di casonan di Corona Virus na Aruba. E average di e cantidad di casonan positivo di siman pasa tawata na 16 pa dia compara cu un luna pasa na unda e average tawata na 85 caso pa dia. E cantidad di casonan positivo a baha bou di 400. Dialuna e total tawata na e total di 375. Tin 14 persona interna na Hospital di cua 4 ta den cuido intensivo. Esaki ta haci cu Hospital por bay bek na duna cuido regular.
“Danki na e dedicacion di nos profesionalnan, e disciplina di comunidad di Aruba nos ta logrando baha e cantidad di casonan un biaha mas. Tin algun hende cu no ta realisa e seriedad di e crisis aki, pero e gran gran mayoria di nos ciudadanonan si ta realisa esaki, y pa esaki mi kier gradici tur esnan cu ta demostra disciplina y ta encurasha tur otro pa realisa cu hunto so nos por combati e plamamento di Covid-19”, Prome Minister a enfatisa.
Prome Minister ta sigui recorda comunidad tocante e reglanan importante di con nos por sigui demostra disciplina: Esakinan ta wordo ripiti constantemente pa asina cada ciudadadano keda demostra disciplina y guia otronan pa mantene disciplina pa hunto nos combati e virus.
- Limita bo movecionnan mas tanto posibel,
- Respeta e samenscholingsverbod, evita aglomeracion,
- Aplica e reglanan di higiena, di laba man mas frecuente cu ta posibel of uza handsanitizers,
- Tene distancia di otro, y uza bo tapaboca semper paden den establecimentonan y oficinanan,
- Y si bo ta sinti malo, keda paden, yama bo dokter di cas y e lo guia bo.
“Nos por logra baha e cantidad di casonan activo y combati e virus aki, door di aplica e reglanan aki. Riba nan mes, no ta cosnan dificil pa haci. Nos ta bringando un enemigo cruel y invisible. Pero e arma pa bring’e ta na alcanse di nos tur”, Prome Minister Evelyn Wever-Croes a enfatisa.


text:
Lotto
Home Lotto
Ad Patres Funeral Home & Crematorium ta anuncia fayecimento di Jullian Johannes...
“Señor ta mi wardador, mi‘n tin falta di nada; Den cunucu di yerba berde, E ta ponemi sosega. E ta hibami na awa nan tranquil, pa...
Lotto ta sigui na contribui den diferente forma na nos economia! Lotto ta...
ORANJESTAD, Aruba – Lotto ta keto bay cumpliendo cu pueblo di Aruba cu diferente wega nobo y inovativo, partiendo hopi premio y haciendo mas...
Lotto ta sigui na contribui den diferente forma na nos economia! Lotto ta...
ORANJESTAD, Aruba – E maneho di e loteria di Aruba, Lotto, ehecuta por medio di Canadian Bank Note N.V. desde 2012, no ta...
Lotto ta sigui na contribui den diferente forma na nos economia! Debe di...
ORANJESTAD, Aruba – Lotto, bao maneho di Canadian Bank Note (CBN) desde 2012, ta keda garantisa fondo no solamente pa deporte y ganado, pero...


text:
WILLEMSTAD – Reportero di TeleCuraçao Belkis Osepa a spanta di e reakshonnan impetuoso riba su peñá di ‘siboyo’, un estilo di peña afrikano. Tabatin esnan ku no tabata haña su peñá adekuá pa televishon kurasoleño. Osepa a disidí pa hasi un statement ekstenso riba Facebook: ‘I am who I am”.
A lesa Osepa su mensahe masalmente riba social media. E ta enfatisá ku no ta pone e fókùs riba su trabou, sino riba su aparensia. “Si ta trata di aparensia mi ta haña ku bo ta diskriminá. E intenshon di mi statement riba Facebook ta pa pone hende pensa. Si hende husga kabei den su forma natural esaki por ta doloroso tantu pa hende grandi komo pa mucha, ku tur konsekuensha.”Mayornan mester siña nan yunan pa tin un idea di nan mes ku ta positivo, Osepa ta argumentá: bo ta manera bo ta i bo tambe por logra tur kos ku bo ke, no opstante bo aparensia.
Opinionnan variá
E opinionnan tokante e peñá di siboyo ta varia. Rikobert Girigori (27): “Ta sú kabei, ke men ta é ta disidí kon e ta peña. Yu di Kòrsou ta aster masha kiko otro hende ta haña i esei no ta bon.” Tracy Jackson (29) su opinion ta diferente. “Mi no tin nada kontra kabei peper, pero mi no ta haña su ‘look’ nèchi pa televishon, pasobra e estilo di peña no ta pas serka dje. Ademas mi ta haña ku su peñá ta hala muchu atenshon i asina e fókùs riba su trabou komo reportero ta bai pèrdí.”
Nathanly Isenia (40) ta bisa: “Mi ta mira un hende muhé na su punto. Sea ku e ta reportero òf amtenar, no ta importá. Loke ta importante ta e mensahe ku e ta trese ku su peñá. E ta manera e ta. Ademas un peñá no ta duna un hende mas balor.” Lavita Mohabiersing (28) no ta haña e peñá adekuá pa televishon. Sí e ta haña ku hende no tin nodi di kunsumí tantu. “Biba i laga biba.”
“Den tempu di sklabitut e kueru blanku, e kabei i e forma di kara di oropeonan a bira e símbolo di libertat, superioridat, abilidat, desensia, konfiabilidat, inteligensia, profeshonalidat i bunitesa”, antropólogo kultural Angela Roe ta bisa. “Lástimamente na Kòrsou ainda ta mira blanku komo superior na no blanku, brùin, pretu. Esaki ta konta tambe pa nos kabei i nos manera di peña.”
‘Mal kabei’
“Pa kabei ‘afrotextured’ òf kabei peper sa usa entre otro e palabranan ‘mal kabei’ na papiamentu “, Roe ta bisa. “Esaki ta basá riba e norma rasista ku tur kos ku ta pretu ta malu, sushi, mahos i indesente. E norma ta bisa tambe: por drecha kabei peper si, pero e ora ei bo mester saka e peper usando weave, peluka, straightener of hal’é den un dundu pa maske t’asina e ta mustra lisu i no brabu.”
Segun e antropólogo hende di desendensia afrikano tin derechi di ta orguyoso. “Belkis Osepa hustamente ta mustra esaki, entre otro ku su kabei bunita di flèktu, i su kontesta firme i inspiradó.”
Outor Renshonique Antonia


text:
E promer reunion di e comision nacional di cuido a tuma lugar
Diahuebs mainta minister Dangui Oduber conhuntamente cu promer Evelyn Wever-Croes, Minister President a tene e promerreunion hunto cu e comision nacional di cuido cu a wordoinstitui pa discuti reformanan den cuido medico na un maneraacceptabel y responsabel. E meta ta pa mantene e AZV sostenibel.
E reunion aki a wordo atende pa practicamente tur representanteden cuido y minister Oduber ta satisfecho di e participacion. E no tawata un reunion facil pero si un apertura importante pa pordiscuti hunto cu e field con ta e mihor manera pa reforma e structura di gastonan di azv pa por haci esaki mas responsabel y cargabel posibel. E reunion tawata uno constructivo y productivo.
E field a expresa nan preocupacionan y naturalmente ta haye dificil pa corta den cuido den pandemia. Nos ta comparti nan pensamento y a splica cu te awe ainda nosgobierno ta tratando pa convence Hulanda de lo contrario.
Minister Oduber a apunta sr Ronny van Trigt como voorzitter di e comision aki. Sr Van Trigt tin conocemento di e systema di cuido, e conoce AZV y tambe a fungi como interim voorzitter di raad van bestuur di hospitaal.
E comision tin 2 luna di tempo pa por discuti otroposibilidadnan con por haci e reformanan. Nos ta convenci cu tur partido a demostra boluntad aunke con dificil e situacion ta pa por yega na algo.
Minister Oduber kier a gradici henter e zorgsector pa nan participacion y hunto nos ta spera di por yega na un consesus.


text:
EXITOSO CONFERENCIA VIRTUAL DI CATA
ORANJESTAD- E siman aki a tuma luga e di 30 edicion di e Conferencia Annual di Turismo (CATA) via e online platform Zoom.
Esaki a sosode diamars mainta unda a habri e conferencia cu e Himno di Aruba. Despues e directora di A.T.A. pa e mercado Latino Americano Sra. Miriam Dabian a dirigi palabra di bonbini na tur participante y a wordo comparti entre otro e importancia di CATA pa cu e mercado di turismo procedente di Latino America pa Aruba y un clip cu mensahenan clave di CEO di A.T.A. Ronella Tjin Asjoe-Croes, CMO di A.T.A. Sanju Luidens-Daryanani, GM di Hyatt Regency Aruba den su funccion como representante di AHATA Gabriel Castrillon y CEO di Aruba Airport Authority Joost Meijs. Ademas e participantenan a wordo presenta diferente clip cu ta mustra bon cla tur e actualisacionnan/rekisitonan cu Aruba ta exigi di un bishitante prome cu nan yega nos isla pa disfruta di nan vacacion. Tambe e promocionnan nobo cu e mercado ta trahando riba dje actualmente pa loke ta trata e reapertura di Latino America, di cual fecha lo wordo anuncia pronto. No obstante cu –debi na e pandemia– e fronteranan di Latino America pa Aruba ta cera – pero esaki no a stroba pa sigui produci y anticipa pa ora e fronteranan bolbe habri.
Despues a presenta un panel pa asina tur participante por haci nan preguntanan, cual moderador tawata e conocido Luis Carlos Vélez Marroquín cu ta un journalist y ehecutivo di noticia. Ademas Vélez Marroquín ta fungi como director di noticia na RCN Radio y ta un locutor na e emisora La FM.
E panel tawata consisti di: CEO di A.T.A. Ronella Tjin Asjoe-Croes, Chief Commercial Officer di Avianca Colombia Silvia Mosquera, Directora di Economische Zaken Aruba Maria Dijkhoff-Pita y Commercial Vice President di Copa Airlines Christophe Didier.
KICO TA CATA?
CATA ta e Conferencia Anual di Turismo di Aruba dirigi riba e mercado latinoamericano y ta un di e conferencianan mas importante pa cu Aruba su turismo procedente for di Latino America. CATA su obhetivo, pa 30 aña caba, ta pa brinda posibilidad pa reforsa e conocimento di Aruba na e ehecutivonan y pa sigui traha riba e relacionnan cu e socionan, enfocando asina riba oportunidadnan cu por enrikece nos mercado turistico. Pa celebra 30 aña di CATA y debi na e situacion actual, tawatin dos cambio importante: CATA a wordo teni digital y a habri e prome dia di conferencia cu agencianan di viahe y cu miembronan di e comunidad educativo di turismo.
RECUPERACION DI NOS TURISMO
Durante su presentacion, Tjin Asjoe-Croes a laga sa cu e plan pa 2021 ta pa recupera e total di bishitantenan pa nos isla entre 45% pa 60% y mescos tambe pa loke ta trata e tourism receipts (loke e turista ta laga atras den nos economia) cu 45% pa 60%. Tambe pa loke ta turismo crucero ta pa recupera esaki entre 45% pa 67%.
Tjin Asjoe-Croes a añadi cu algun aspectonan a resalta despues di e reapertura di nos fronteranan. Den e ultimo 3 luna cu Aruba a bolbe habri su fronteranan pa e turismo internacional por a nota cu e comportacion di e turista a ahusta pa loke ta e confiansa den nos marca y den nos isla pa un vacacion. Ademas, casi tur aerolinea ta cla pa bolbe Aruba, tumando na cuenta cu ya caba Aruba su fronteranan ta habri pa ricibi buelonan for di Merca, Caribe y Europa. Aerolineanan manera COPA y Avianca tin intencion pa bolbe Aruba manera cu nos fronteranan bolbe habri pa Latino America, cual ta parti di e plan di recuperacion.
Loke tambe ta notabel ta cu e perfil di nos bishitantenan ta mas jong di loke ta custumber. Esaki ta cuadra perfectamente cu e strategia di mercadeo y e tipo di bishitante desea for di Latino America, tumando na cuenta e desaroyo economico di cada pais y mercado.
PARTICIPACION Y PREPARACION PA 2021
E siguiente dia, CATA a presenta virtualmente su vitrina cual ta masha importante pa e negoshinanan por prepara pa 2021. Aki e operadornan di tour pero tambe representantenan di aerolineanan, hotelnan y otro comercio ta negoshia pa loke por spera pa e siguiente aña.
E aña aki tawatin un total di 859 participante, entre otro di paisnan manera Argentina – Armenia – Brazil – Chile – Colombia - Costa Rica – Ecuador – Mexico – Hulanda – Panama – Paraguay – Peru – Spaña – Merca – Uruguay y Venezuela.


text:
ORANJESTAD - Awor no ta ora pa negosha y haci wega politico. Den un reunion cu e sindicatonan Minister Maduro a informa nan cu Gobierno ta trahando pa percura pa nos sistema di seguridad social no kibra a consecuencia di e crisis economico financiero fomenta pa COVID19.
Gobierno A Dicidi Di Habri Nos Fronteranan Y A Anuncia E Condicionnan Aplicable Pa Turistanan Den E Prome Fase Di Apertura Aki
ORANJESTAD - Durante Conferencia di Prensa di Gobierno di Aruba diaranson anochi, Prome Minister Evelyn Wever-Croes y Minister di Salubridad Dangui Oduber a anuncia cu Gobierno a dicidi di habri fronteranan.
Nos ta ampliando y suavisando e exigencianan di FASE pa purba yuda lo mas hopi hende cu ta posibel
ORANJESTAD - 13 di Juni proximo ta exactamente 3 luna cu Aruba a wordo conmovi cu e noticia di e prome caso di COVID19 na Aruba.
Mi Tin Tur Confiansa Cu Aruba Lo Surpasa E Momentonan Dificil Aki
ORANJESTAD - Dialuna 8 di juni, Prome Minister Evelyn Wever-Croes a cera e conferencia di prensa di Gobierno di Aruba pa brinda informacion di maneho di Covid-19 enfatisando cu nos lo surpasa e momentonan dificil aki si nos tin fe, optimismo, solidaridad cu otro y determinacion.
Splicacion riba Cifra di desemplejo
ORANJESTAD - Riba verzoek di Nick mi ta manda Minister e mail aki cu un uitleg riba e cifra di desemplejo (werkloosheidscijfer).
Preparacionnan Y Tur Protocol Pa E Siguridad Di Nos Pais Ta ‘In Place’
Frontera lo habri bek den fase entrante 15 di juni
ORANJESTAD - Durante Conferencia di Prensa di Gobierno di Aruba diaranson anochi, Prome Minister Evelyn Wever-Croes y Minister Dangui Oduber a haci varios anuncio importante pa loke ta trata apertura di nos fronteranan.
Gobierno No Ta Bay Obliga Ningun Mayor Pa Manda Nan Yiu Scol
ORANJESTAD - Pero no stroba Gobierno di yuda 60% di alumno cu no a haña les. Gobierno a tuma nota cu tin hopi preocupacion y miedo entorno habrimento di scol. Gobierno a bisa cla y enfaticamente cu scolnan por habri den nivel 2 cu ta entrante 18 di mei proximo.


text:
Stichting Wegenfonds Curaçao a haña bishita di Minister Zita Jesus-Leito
Stichting Wegenfonds Curaçao a haña bishita di Minister Zita Jesus-Leito
Willemstad – Djaluna 31 di yüli 2017 Minister Zita Jesus-Leito di Ministerio di Tráfiko, Transporte i Planifikashon Urbano a hiba su promé bishita pa sera konosí ku Stichting Wegenfonds Curaçao, SWC. E bishita ta enserá sera konosí ku e stichting den un forma mas profundo i tambe topa den un forma amigabel ku e personal.
Stichting Wegenfonds Curacao ta un fundashon ku ta atministrá e fondonan pa maneho, mantenshon i konstrukshon di tur via públiko na Kòrsou. E direktiva den esaki ta enkargá ku evaluashon i eventual adaptashon i ta akordá e plan di ehekushon di Openbare Werken. Ademas e ta kontrolá progreso di e trabou.
Pa hiba un maneho strukturá i transparente minister i su kolaboradornan, huntu ku presidente di e direktiva di SWC a sinta ku personal di e stichting.
Stichting Wegenfonds Curacao ta agradesido na Minister Zita Jesus-Leito pa su promé bishita i ta entusiasmá pa huntu ku e ministerio kumpli ku e mishon i e vishon di e stichting.


text:
ORANJESTAD – Kontando for di 13 di mart 2020 ku Aruba a konosé e promé dos kasonan positivo di Covid-19, ayera djasabra e Departamentu di Salú Públiko (DVG) i gobièrnu di Aruba a informá ku ofisialmente Aruba a surpasá mil kaso di hende kontagiá ku Coronavírùs.
Den un último informashon, ta informá ku a tèst total 15772 persona na Aruba, di kual 14724 a tèst negativo i 1048 positivo. Di tur esunnan positivo, 193 a rekuperá, 4 a fayesé i 851 ta aktivo ainda.
MAS PERSONA TA SIGUI REKUPERÁ
Despues di 11 dia ku e di dos ola di Covid-19 a kuminsa na Aruba, a kuminsa duna outorisashon na algun persona pa sali di isolashon i registránan riba lista di esnan rekuperá. Un update di djasabra ta ilustrá ku 30 persona mas a wòrdu saká for di isolashon i ta bin riba lista di esnan rekuperá. Djabièrnè 49 persona a wòrdu saká for di isolashon. Pues un total di 79 persona ya a rekuperá den e dos ola di corona vírùs. Di e forma aki Aruba a kuminsá riba e kaminda di rekuperashon atrobe. Pa loke ta kasonan nobo djasabra un total di 75 a keda registrá.
YUDANSA DI HULANDA.
Ku mas di 800 kaso aktivo, estadistiká ta mustra ku awó e pashèntnan ta kuminsa bira malu i yega hòspital pa tratamentu médiko mas avansa. Mirando e kantidat di kasonan aktivo aki, djasabra anochi un avion di EZ-Air ku 10 enfermera i 1 dòkter a yega Aruba pa yuda den e unidat di kuido intensivo na Dr. Horacio E. Oduber Hòspital. Nan ta Merikanonan ku tabata na Kòrsou, wardando un yamada pa bai yuda sea na Sint Maarten òf Aruba. Gobièrnu di Hulanda ta paga tur e gastunan, meskos ku a kumpra ekiponan médiko pa e unidatnan di ICU na e islanan. Na e momentunan aki tin 11 pashènt interná den hòspital di kual dos ta den e unidat di kuido intensivo(ICU).


text:
Tips pa traha bo carta di solicitud
Tipsnan practico
- Bo carta no mester ta mas largo cu 1 pagina y mei (1½) di A4;
- Escohe semper un letter/fonts cu ta comprendibel (Arial/Book Antigua);
- Preferibelmente uza size di letter/fonts 12;
- Semper dirigi bo carta na un persona specifico, den caso cu bo no tin un nomber semper bo por yama puntra of check online;
- Ta amabel y respetuoso den bo forma di expresa por escrito (“apreciabel”);
- Bo meta principal ta pa bo haya un invitacion pa un entrevista laboral despues di e carta;
- Bo ta cuminsa na referi na e advertencia publica y despues introduci bo mes;
- Mustra interes den e compania of producto di e compania of organisacion concerni;
- Despues di e introduccion bo ta amplia mas ariba bo peticion/solicitud;
- E palabra “ami” no ta prohibi pero purba di no uze mucho den bo carta;
- Esun cu ta lesa bo carta mester haya interes den Abo como solicitante (bo specialidadnan cu bo tin pa ofrece);
- Despues di cada pida/parti (introduccion etc) laga un alinea habri;
- Referi na bo CV pa mas informacion relaciona cu estudio, experencia y abilidadnan;
- Na final semper pone bo nomber completo bao di bo firma;
- Un alinea ariba di bo nomber (net bao di bo firma) mester tin un strepi largo suficiente pa cubri e largura di bo nomber;
- Semper duna suficiente informacion di contacto;
- Percura pa no tin erornan den bo carta (repase 2x) ;


text:
Tourism Oriented Police (TOP Oranjestad) conhuntamente cu partnersnan envolvi, ta anuncia lo siguiente. En conexion cu apertura di gate number 5 di Aruba Ports Authority cual lo wordo uza pa e pasaheronan di crucero e siguiente reglanan di operacion y prevencion lo wordo aplica. Esakinan tur ta pa mantene orden publico, operacional y siguridad di nos mes y nos bishitantenan.
Tambe TOP kier a recorda tur hende cu tin borchinan na Welcome Plaza cu ta indica cu esaki ta unicamente pa tour operators y havenpersoneel y cu tin orarionan stipula tambe. Esaki pa minimalisa e trafico pa nos mantene siguridad di esnan cu ta opera riba e tereno aki y nos bishitantenan. Tene cuenta cu e borchinan di trafico. Tambe lo tin controlnan extenso di tanto TOP Oranjestad conhuntamente cu DTP y DVG pa optimalisa e operacion na Gate 5.
Reglanan di operacion y prevencion pa Tours:
– Tur pasahero mester uza tapaboca (mondkapje)
– Mester tin handsanatizer abordo di e vehiculo
– Si por tene un lista di nomber di e pasaheronan y di cua barco nan a baha di dje
– Tuma tur medidanan di prevencion
Reglanan di operacion y prevencion Tour Operators :
– Tur tour operator mester uza nan tapaboca (mondkapje)
– Mester tuma 1.5 meter di distancia for otro
– No por causa ningun tipo di aglomeracion di hende
– 5 tour operator so lo wordo tolera cada banda di gate nr. 5. (10 tour guide) cada biaha un e next inline lo tuma su lugar. E otronan tin cu warda nan turno den nan vehiculo
– Mester para na luga asigna cu lo wordo marca. (distanciamento social)
Regreso for di e tours :
Regreso di tours tambe mester sosode na e drop off zone (parkeer haven diamonds international) pero den un manera responsabel pa evita aglomeracion di e pasaheronan.
Rental operators:
– Tur rental operators lo opera otro banda di caminda dus den e Welcome Plaza
– Solamente un personal pa compania
– Mester usa tapaboca (mondkapje)
– Mester tuma distancia di 1.5 meter for di otro (distanciamento social)
– si por sanitize e vehiculonan prome y despues di wordo entrega
Taxi:
– Tur Taxista mester usa nan tapaboca (mondkapje)
– Mester tin handsanatizer abordo di e vehiculo
– No por causa ningun tipo di aglomeracion di hende
– Taxinan lo opera for di nan taxi stand dilanti di Welcome Plaza
Pickup y drop off lo sosode na e dicho taxi stand
E taxi stand aki ta exclusivamente pa taxistanan
No por parkeer ningun vehiculo cu no ta taxi y tampoco por carga ni descarga carga na e dicho stand.
Unico exepcion cu lo tolera un taxista subi e Welcome Plaza si nan tin pasahero cu asistencia special (p.e. handicap) y lo mester drop off na e drop off zone indica. (parkeer haven Diamonds International)
Cuerpo Polcial Aruba ta spera di por a informa tur hende debidamente di e reglanan operacional y di prevencion. Tambe KPA ta gradici tur partnersnan envolvi pa e colaboracion y participacion den esaki.


text:
E accionnan di Augustus Scur 1977 tabata determinante pa Aruba por a logra su Status Aparte na 1986
No tin lucha sin sacrificio y no tin sacrificio sin gloria
E luna aki, esta Augustus 2020 ta un luna historico caminda nos ta recorda cu 43 aña pasa nos pueblo a lanta para pa defende su autonomia, su libertad. E motibo tabata cu den e eleccion di Staten di dia 17 di juni 1977 partido MEP a gana den forma aplastante obteniendo 5 di e 8 asientonan. Despues di e victoria den e eleccion aki, e formador Boy Rozendal a maniobra di tal forma pa laga e partido mayoritario MEP for di gobierno, esta sin respeta e decision di e electorado Arubano.
Ola di protesta
Dia 15 di juli 1977 e sindicatonan uni di Aruba a cuminsa cu deliberacionnan riba e resultado di eleccion. E sindicatonan hunto cu comercio y clero tabata di opinion cu MEP no por ser exclui for di Gobierno Central. Telegramnan a wordo manda pa Hulanda, Nacionnan Uni y varios otro organisacion internacional. Pero no a bin ningun reaccion. Consecuentemente un ola di protesta a cuminsa den tur parti di Aruba, mirando e echo cu un partido minoritario di Aruba a drenta gobierno Antiano lagando MEP completamente afor.
“MEP ta un partido di principio y prestigio cu no ta bay mendiga pa drenta gobierno. Entrante dialuna accionnan lo cuminsa. Lo bay tin escalacion di e accionnan, cual lo por desemboca den un independencia total di Aruba”, tabata palabranan fuerte y decidido di nos Libertador Betico Croes e tempo ey.
Sindicalistanan encarcela
Riba dia 10 augustus 1977 dos sindicalista, esta Chinto Geerman (dfm) y Juan Yarzagaray a ser encarcela pa motibo di un pamfleta cu nan a emiti dia 9 di augustus 1977. Den un reunion urgente cu a ser teni e anochi ey na Centro di Bario Noord, a dicidi cu lo bay Warda di Polis na Playa pa exigi libertad di e dos sindicalistanan aki. Hendenan tabata furioso y tabata tira piedra riba e polisnan. Despues a bay protesta dilanti cas di Officier van Justitie Arps. Durante e anochi ey a sigui reunionnan entre Betico Croes, e lidernan sindical y Officier Arps na Bestuurskantoor. Pero esey no a duna ningun resultado.
Aruba den scuridad total
Su dia siguiente 11 di augustus 1977, e sindicatonan den gran mayoria a proclama un welga general caminda a pone trabao abao, a subi caya y unda e sindicato di WEB tambe a notifica gobierno cu lo bay kita coriente y consecuentemente esey a trece problema pa suministro di awa. E welga general a isola nos isla, ya cu e comunicacion via telex a paralisa y e avionnan di ALM tampoco por a baha na Aruba. Henter nos comunidad a keda den scuridad total. Mas laat den anochi a baha un avion yena cu Riot Comando for di Corsou bao guia di Castillejo Cova cu a bin marcha den cayanan di Oranjestad. E tension a sigui crece y pa dianan largo Aruba tabata paralisa.
Durante e protestanan dilanti Bestuurskantoor balanan cayente a cay, a tira riba e jeep di Betico Croes y tambe varios persona a wordo herida. Den tur e acontecimentonan aki e mayornan di Betico Croes a ser humilia, su primo y diferente otro personanan a ser herida y diferente lider di bario a ser persigui.
Delegacion pa Hulanda
Sinembargo e gran mayoria di pueblo no a sucumbi pa tur e intimidacionnan aki y den forma decidido a sigui lucha pa dianan largo. Locual cu a sigui despues di tur e accionnan aki ta cu sindicatonan hunto cu politiconan a dicidi cu a base di articulo 26 di Eilandenregeling lo bay manda un delegacion pa Hulanda. Dia 19 di augustus 1977 Gobierno a ricibi un telegram for di Prome Ministro Hulandes Joop den Uyl confirmando e hecho cu Gobierno Hulandes oficialmente lo ricibi un delegacion Arubano.
E delegacion encabesa pa Betico Croes a viaha riba e dianan 3 y 4 di september 1977. Na Hulanda e miembronan di e delegacion a delibera tocante e futuro estatal di Aruba cu representantenan di Gobierno Hulandes, partidonan politico, sindicatonan y organisacionnan di dunador di trabao.
Echo ta cu tabata danki na e accionnan di Augustus Scur awe Aruba ta gosa di su Status Aparte, esta un pais autonomo den Reino Hulandes, cu su propio Gobierno, propio Parlamento, propio Gobernador, propio moneda Arubano etc.
Ta p’esey, laga e dianan aki ta dianan di reflexion pa un y tur den e pais aki realisa cu nos libertad, nos Status Aparte no a cay for di cielo, pero cu esaki a ser logra a base di sanger, sodor y lagrima y bao di liderazgo di e lider indiscutibel di e pueblo aki, esta Betico Croes.


text:
Halloween ta un evento cu ta tuma luga tur aña riba dia 31 di october. Na varios parti di mundo, hende ta disfrasa nan mes y bay un fiesta, of keda cas y wak pelicula spantoso. Pero kico nos sa di e origen di Halloween?
Pa cuminsa, e fecha di 31 di oktober no ta algo cu simplemente a wordo inventa. Den cultura Europeo, ya pa siglos caba, e temporada aki a marca e momento pa honra nos mortonan.
Tradicion Celta
E historia di Halloween ta cuminsa cu e Celtanan. E Celtanan tabata un grupo etnolinguistico (mesun etnicidad y idioma) cu tabata consisti di varios grupo di populacion cu a inhabita gran parti di Europa y Asia Menor den e epoca pre-Romano.
Pa e Celtanan, 1 di november tabata marca e aña nobo y tambe e fin di zomer y comienso di winter. E Celtanan tabata asocia e temporada frieu di winter cu morto y tabata kere cu un dia prome cu e aña nobo cuminsa, e barera entre e mundo di e bibonan y mortonan tabata bira asina fini cu mortonan lo por a regresa na mundo.
E festival di Samhain
Un dia prome cu e aña nobo, e Celtanan tabata tene un festival yama Samhain (pronuncia como sowin). E festival aki tabata cay riba 31 di october y tabata tin como intencion pa reconoce cu e spiritonan di e mortonan tabata regresa na mundo. E lidernan spiritual (Druidanan) tabata construi candelanan grandi sagrado, unda cu hende tabata bin pa kima nan cosecha y animalnan como sacrificio na e diosnan Celta. Durante e celebracion, e Celtanan tabata bisti disfraz, tipicamente consistiendo di cabes y cuero di animal pa asina spanta e spiritonan. Parti di e celebracion tabata cu participantenan tabata conta fortuna di otro.
Despues di e celebracion, nan tabata hiba parti di e candela sagrado bek cas, pa asina cende di nobo nan fogon. Awo en adelante, e candela sagrado lo proteha nan durante winter.
Expansion Romano & Amalgacion cu Cristianismo
Den sur di Europa, e imperio Romano tabata expandiendo den forma rapido. Pa 43 D.C. Roma a conkista mayoria di e teritorionan Celta. E expansion di Roma tabata tin como consecuencia cu mientras hopi elemento di cultura Celta a bay perdi, hopi aspecto cultural a mescla y wordo adapta.
Durante e siguiente 400 aña cu e teritorionan Celta tabata bou di control Romano, e celebracion Celta di Samhain a wordo mescla cu dos dia di fiesta Romano. Un di nan tabata Feralia, e dia cu Romanonan tabata conmemora nan mortonan. Tipicamente esaki tabata cay na fin di october. E di dos tabata Pomona, un dia cu Romanonan tabata honra e dios Romano di fruta y mata.
Dia di Tur Santo y Dia di Tur Difunto
Cu tempo, e influencia di Cristianismo tambe a expande den e teritorionan Celta, caminda cu poco poco el a mescla cu e tradicionnan Celta mas bieu. Durante e reinado di emperador Constantino (306-337D.C.) Roma a adopta Cristinanismo como religion oficial di e imperio. Na su turno, riba 13 di mei na aña 609 D.C., Papa Bonficacio IV a establece un dia pa e celebracion di e morto di tur martir Romano. Mas despues, Papa Gregorio III a expande e festival pa asina inclui tur santo tambe y a move e fecha di 13 di mei pa 1 di november.
Na 1000 D.C., mas o menos 400 aña despues, misa catolico a introduci dia 2 di november como Dia di Tur Difunto. E dia aki ta pa honra e santonan y resa pa e bida di esnan recien fayeci cu no a yega shelo ainda. Tin speculacion cu misa catolico kier a intenta di remplaza e celebracion Celta cu algo aproba pa misa. Dia di Tur Difunto tabata wordo celebra na un manera hopi similar na Samhain, cu disfraz di santo, angel of demonio, sendemento di candela y varios procesion.
E origen di e nomber 'Halloween'
Dia di Tur Santo tambe tabata wordo yama Hallowtide, All-hallows of All-hallowmas. E dia prome cu Hallowmas, e fecha tradicional di e celebracion Celta di Samhein, a cuminsa wordo yama All-Hallows Eve (bispo di Dia di tur Santo). Cu tempo, e nomber All-Hallows Eve poco poco a transforma y bira conoci como Halloween.
Dia de los Muertos
E fecha 2 di november, Dia di Tur Difunto, te cu dia di awe ta wordo celebra grandemente na Mexico como Dia de los Muertos. E celebracion aki ta asina grandi cu awo el a cuminsa expande y bira conoci pafo di Mexico. Un bon ehempel di e aceptacion di e tradicion aki ta e pelicula anima di Disney/Pixar titula Coco.
Celebracion actual
Cu colonisacion di Norte America, tradicionnan manera Halloween tambe a crusa e oceano Atlantico. Y mescos cu na Europa e ritualnan Celta a mescla cu ritualnan Cristian, na Merca e fiesta di Halloween a sigui desaroya cu influencia di Indjan y varios imigrante Europeo. Specialmente miyones di imigrante di Irlanda cu tabata scapa di un crisis devastador (Great Famine).
Similarmente na Samhain, e Halloween Americano tabata wordo organisa pa celebra e cosecha. Participantenan tabata conta storia di mortonan, conta fortuna di otro, baila, canta y pasa bon.
Tambe nan tabata bisti na disfraz y pasa cas pa cas puntrando pa cuminda of placa; un concepto cu a wordo copia di tradicionnan Ingles y Irlandes. Ora cu hende nenga di duna algo, e participantenan tabata haci travesura of hasta comete actonan di vandalismo riba nan cas of cura. Esaki tataba conoci como 'trick or treat'.
Mescos cu Pasco, Halloween cu tempo a perde hopi di su aspectonan spiritual y religioso. Na Merca, tabata tin un esfuerso na final di siglo 19 pa haci e celebracion menos espantoso. Asina a cuminsa enfoca mas riba famia, cuminda, wega y menos riba bruheria, vandalismo y e aspectonan di bida despues di morto. Cu tempo, e manera mas comun di celebra Halloween tabata cu fiesta pa mucha y adulto.
Awendia, na varios pais rond mundo como tambe na Aruba, Halloween ta un dia di fiesta cu ta trece cun'e un temporada di celebracion. Pa comerciante, un bon momento pa haci un promocion. Pa mucha, hoben y adulto, un bon oportunidad pa sali disfrasa y atende un bon fiesta.


text:
ORANJESTAD — Minister di Turismo Otmar Oduber a perde e caso sumario cu ela entama contra e columnista Jan de Ruyter y e matutino Solo di Pueblo. Hues no a haya e demanda suficientemente urgente pa wordo honra. E mandatario ta considerando pa lanta un bodemprocedure.
Minister Oduber kier a forsa cu e caso sumario aki pa Solo di Pueblo rectifica articulonan skirbi dor di De Ruyter den cual el a acusa e mandatario repitidamente di a ‘comete corupcion y facilita fraude’ pa cu e destaho di e proyecto di Bushiri Hotel cu a bay na Southwest Horeca Development NV cu e intencion pa construi un Hardrock Hotel.
Abogado di De Ruyter y minister Oduber na palabra
Segun De Ruyter e minister lo a manipula e procedura di destaho y otorgacion di e proyecto pa asina beneficia famia di su amigo ex-minister di finanzas Tico Croes, cu ta propietario di Southwest. Segun Oduber ambos Solo di Pueblo y De Ruyter lo a pasa e limitenan di libertad di expresion, manera ta ancra den tratado di Roma y articulo 1.2 di Staatsregeling di Aruba.
Acusacionnan publico di tal indole ademas ta causa cu e demanda di e mandatario tin urgencia. Solo y De Ruyter, cu a wordo representa pa abogado Anthony Ruiz, no ta haya cu e caso ta urgente anto riba dje Oduber, cu ta dispone di un aparato mediatico basta amplio por a contra-aresta tur e acusacionnan aki pero no a haci esaki.
Hues den esaki a duna e matutino y e columnista razon, bisando cu asunto di Hardrock Hotel ta andando pa dos aña caba y cu minister Oduber tabatin amplio oportunidad pa reacciona riba contenido di acusacionnan di De Ruyter. Minister Oduber varios biaha tambe a haci esaki. Riba dje hues ta bisa cu sin prueba di lo contrario no por conclui di antemano cu De Ruyter ta gaña. Es mas, e columnista tin documentacion cu ta rekeri splicacion segun hues. Minister Oduber por si e e kier duna splicacion riba esaki.
‘No ta di acuerdo pero ta respeta veredicto’
Den un reaccion telefonico, minister Oduber ta bisa cu e ta respeta veredicto di Hues aunke cu e no ta di acuerdo cune. E mandatario no ta haya cu ela perde e caso si no cu no tin ganador ni perdedor. E ta evaluando si lo bay entama un bodemprocedure, tumando den consideracion si e mester sigui duna atencion na De Ruyter of djis sigui cu su trabou.
Pa loke ta ponencia di Hues cu De Ruyter tin documentacion cu ta pidi splicacion di Oduber, e mandatario ta bisa cu berdad De Ruyter tin documentonan cu e mes a dune a base di ley di ‘openbaarheid van bestuur’, pero cu e no kier perde tempo na esaki.
Autor: Ariën Rasmijn


text:
KRALENDIJK – Skol na Boneiru, i tambe na Kòrsou i Aruba, awor tin algu di bisa tambe tokante e edukashon di dosente nobo. E koperashon aki ku estudio di dosente mester kondusí na mihó estudio pasobra esakinan lo bai konektá mas eksakto na e práktika na skol i mas interkambio di sabiduria.
“Si por ehèmpel den un klas usa un método di aritmétika kompletamente diferente ku den e estudio di dosente, ta sabí si e estudio i e skolnan kombersá tokante di esaki”, kordinadó hefe Marisol Croes ta bisa.
Tambe pa anda ku e muchanan den práktika ta resultá mas difísil. Por ehèmpel si bo haña alumno ku nan situashon na kas ta malu. Komo dosente bo mester sa esaki pa bo por guia e mucha bon”, studiante di e di kuater aña Tatiana Nicolaas ta bisa.
E sistema di koperashon aki na Hulanda ta eksistí mas largu i den enseñansa mbo. Danki na e partnernan di Kibrahacha esaki a kuminsá tambe na e tres islanan menshoná. Kòrsou, Aruba i Sint Maarten a firma e protokòl di koperashon pa esaki na 2019. Pa e aña di skol aki Hulanda ta duna un supsidio di 380 mil dòler pa mehorá e estudionan pa dosente na e islanan ABC. Na e skolnan di estudio entretantu a nombra edukadó eskolar spesial ku huntu ku e edukadónan di e estudionan di dosente ta trein kaba pa por ehekutá tur kos.
“’Ántes pa studiante tabatin un divishon kla entre nan estudio i nan lugá di stazje”, Croes ta splika. “Awor esaki ta yega mas serka otro.”Na Boneiru tin tres skol di estudio. Nan pues ta haña e oportunidat pa pensa huntu den e edukashon di dosente i duna input. Ta trata ainda di skol básiko pero ta mira si por envolví skolnan sekundario.
E dosentenan studiante a kaba di kuminsá nan stazje. Te aworakí nan ta entusiasmá tokante e koperashon. “Nos por haña feedback riba e problemanan ku nos ta topa kuné” studiante di e di dos aña Joshantie Emerenciana ta reakshoná.
Sudiante Nicolaas ta di akuerdo. Mi ta haña ku ta un manera agradabel pa koperá.
Asina bo ta siña di otro hende tambe.”
Interkambio entre e islanan
E koperashon no ta nifiká solamente interkambio di konosementu na Boneiru, sino tambe entre e islanan. “Awor ku ta palabrá tema di enseñansa na tur tres isla, kisas nos por solushoná e preguntanan mihó?, Croes ta bisa.
Ounke aktualmente no tin hopi studiante ta kore stazje na e otro islanan, esaki ta un di e metanan mas importante sí di e proyekto di Kibrahacha. “Serka e profil di kompetensia di e dosente karibense ta pertenesé interkambio entre e islanan tambe.
Studiante Emerenciana ta di akuerdo ku esaki. “Asina bo por siña di otro i tambe mira e diferensha entre e islanan, si nan t’ei.”
Finalmente esnan ku a tuma e inisiativa ta spera ku, ku esaki lo mehorá e estudionan di dosente di un manera ku e trabou lo atraé mas hóben. “I ta esei ta e idea, ku nos lo alkansá mas grupo meta nobo”, Croes ta bisa.


text:
KRALENDIJK — Alrededor di 8.30.or di anochi, sentral di polis a risibí notifikashon ku mester tin dos kandela di mondi; un na Kaya Mendelsson i un na Kaya Brida. Brantwer a logra paga e kandela na Kaya Brida i ta besig ku esun na Kaya Mendelsson ku aktualmente ta bou di kòntrol. E kandela aki tabata difisil pa jega na dje pa motibu ku e kandela tabata mei mei di un mondi hopi será. Den ámbos kaso no tin herido. Kousa di e kandelanan ainda no ta konosí.
Dos vehikulo di kuerpo di bombero a atende ku e kandela ku a plama rapido. Habitante nan a yuda spuit untiki awa na rant di nan kura pa evita ku kandela por a pega nan kas/propiedad
Fuente: Live fm/ Kpcn.
Notisisa ku bo por konfia.


text:
Kico ta un Vacuna?
Un vacuna ta un substancia biologico prepara cientificamente pa yuda e curpa humano defende su mes contra un virus. E vacuna ta wordo prepara cu sea un parti inactiva di e virus of geneticamente den forma di e tecnologia mRNA KIKO ESAKI TA?. Rond mundo y aki na Aruba tambe for di baby te cu adulto, mayoria hende a yega di haya un of mas vacuna pa yuda e curpa defende su mes contra malesanan manera entre otro Polio, Tetanus, Diphteria, Hepatitis-B, Rubella y mas. Door di ricibi vacuna, nos curpa ta genera anticurpa pa por bringa e diferente virus y malesanan na momento cu nan drenta e curpa. Esaki ta sosode por medio di e anticurpanan cu e vacuna ta yuda e curpa genera. Un virus awendia no ta keda solamente den un pais. Pa motibo di biahe y transporte di hende, bestia, cuminda y mercancia rond mundo e virusnan cu ta manifesta na un parti di mundo, tambe ta wordo transporta y infecta otro hende cu nan topa cu ne durante e biahe. P'esey nos por a mira con e coronavirus cu ta causa COVID-19 a biaha di un pais pa otro y a infecta miyones di hende y a mata miyones di hende tambe. Pa motibo cu e coronavirus aki ta nobo y hende no tawata prepara pa esaki por a sosode. Awor cu un vacuna a wordo crea, pueblonan rond mundo por proteha nan mes miho contra e virus.


text:
WinToFlash ta un fuerte splicacion pa USB di arranque di kreashon ku miyon di usuario basta di tur e mundu
Ku WinToFlash por krea un Motibo unidat USB di arranque ku e programa di Instalashon di Windows, tinu lv, sin conexion atras, rekuperashon di dat, prueba di hardware òf inclui corre kompletamente funcion di Windows, manera Windows Pa Bai di un USB pa asina so un par di lis di raton!
WinToFlash ta hasi e trabou liber problema pa bo
Buta Windows di un USB di arranque den kualke positivo
WinToFlash por krea un USB di arranque ku kualke moderno Ofisina di Windows i e di trabou di e famia di Inflacion. Kualke edison por ta utilisá en di XP na 10, di Kas di Cultimara, 32 òf 64 bots.
Outo en encarga di e USO pa Motibo USB di arranque
WinToFlash diskurso di software pa Motibo USB di arranque di Internet i e cache e duru, e format un USB, instalá un gesto di arranque, a krea un menú di coleccion di arranque i komprobá e sistema di archivonan buska engañonan pa bo ta forma kompletamente automatisa.
Kultivo USB di arranque di kreashon
Ta kuminsá 5 diferente version di Windows, tinu lv, sin conexion antias i rekuperashon lv CD den un solo unidat USB di arranque? Mi No tin un problema di about! Awor bo por krea un Motibo USB di arranque ku un kantidat LIMITA di elementonan di arranque di e unidat USB. WinToFlash sosten di kreashon di Kultivo USB di arranque di unidos ku kualke Windows di Windows Bista di Windows 10.
-
WinToFlash ta ta grandi aunke ta un negoshi unda e instalashon di Windows ta realisá di henter di un auto CD/DVD. Minimalisa e por ta perde dat importante, hasiendo edison di Windows pasa un or di bida.Softpedia
-
Super en práktiko pa e abilidat di WinToFlash automatic e kantidat di prepará e unidad di memoria Flash manera medio di instalashon di Windows.The Washington Post
-
WinToFlash, miéntras ku ainda tin un tiki pero di e minimal, ei pa hasi e instalashon di Windows muchu mas fásil. WinToFlash ta inicia un asistente ku a yuda pa benta di e kontenido di un CD di instalashon di windows òf DVD i preparashon di e unidat USB pa bira un arranque di request pa e unidat di CD.Everything USB
Corre kompletamente funcion di Windows di un USB di arranque
WinToFlash ta fuerte krea Windows to Go, bo mag di hasi i ehekutá kompletamente funshonal sistema aparato Windows un pafó di arranque USB flash òf duru.
Di arranque UEFI
Si bo ta doño di un nobo PC ku modernu UEFI na lugá di BOS, WinToFlash ta pa krea un USB di Arranque ku tur e archivonan wèl pa arranque ku UEFI.
WinToFlash por ta portier
Deskargá Portal, descomprimir, inisio wintoflash.exe. No ta di includes. Ku kopia di "seif di hermana", ku ta útil.


text:
ORANJESTAD – Den tres luna lo a trata e molester di e dumpnan di sushi Parkietenbos y Ser’i Teishi. E promesa ey gobierno di Aruba a haci na hues den e caso urgente cu e habitante di bario Anouk Balentina a entama. E reaccionnan, tambe di hues, ta sceptico.
“Lo ta un milager”, hues ta bisa tocante di e promesa di gobierno cu den algun luna lo a soluciona e molester pa e habitantenan completamente. E no a sentencia sino el a pidi Balentina pa wanta su caso awor cu gobierno ta indica di por mehora e situacion riba termino cortico.
“Esey ta nifica tambe cu e candelanan y explosionnan den Parkietenbos manera tabatin ayera nochi lo ta soluciona?”, e habitante a puntra. El a bay hues despues cu durante añanan e no tabata logra nada cerca gobierno pa proteh’e y su famia contra e molester.
Na final Balentina ta bay di acuerdo cu e proposicion di e hues. Pero e ta mustra cu e medidanan di gobierno ainda no ta duna garantia.
“Mi yiunan y ami a bira malo di e emision di huma. E explosionnan ta spanta hende hopi y ta masha peligroso cu un aeropuerto cerca aki banda. Cu tur e trucknan di tanki di combustibel pa avion cu ta core pasa dilanti mi cas tambe. Gobierno tin aña ta papia, nan ta bin cu plan riba papel. Con esaki ta sirbi pa mi, mi no sa, algo mester sosode awor. Esaki no ta wega, sino un asunto di bida y morto!”
Serlimar no ta un bon gerente
Ta remarcabel cu gobierno awor den corte ta atmiti pa prome biaha cu e gerente di tur dos dump, e compania di gobierno Serlimar, no a haci su trabou bon.
E abogado di gobierno ademas ta trece e noticia grandi cu e maneho di e dump di Ser’i Teishi diripiente ta bou di encargo di e compania priva Ecogas. A firma e contract aki diaranson pasa (18 feb. Ta un paso remarcabely inespera pasobra te fin di aña pasa ainda tabatin un guera grandi entre e compania aki ye minister responsabel e tempo ey, Otmar Oduber.
Ser’i Teishi ta un dump di sushi nobo cu gobierno a cuminsa uza na 2018 pa alivia e dump ‘bieu’ Parkietenbos. Cu e medida aki gobierno kier a haci e molester di Parkietenbos menos pa e habitantenan di e bario. Pero e dump nobo Ser’i Teishi cu ta keda cerca ey, ta plama un holo putri penetrante. Asina esaki a causa mas molester y den mas bario.
Den corte gobierno ta priminti cu, cu Ecogas, awor nan tin e solucion contra di esaki.
Forno pa kima sushi
Un otro medida di gobierno pa maneha e molester di Parkietenbos, ta pa uza un forno pa kima sushi (incinerator). Esaki lo a cuminsa traha for di comienso di e luna aki, asina e minister y tambe e gerente Serlimar a priminti. Pero esaki no a sosode pasobra e forno ta den e fase di test ainda, e abogado di gobierno ta splica den corte. Den e forno lo kima sushi di yerba, kadaver y sushi medico. Esey ta mas o menos 13% di tur e sushi.
Pero habitante Balentina ta warda e forno cu miedo. Pasobra esaki ta para cerca di e dump na Parkietenbos, kiermen den su bario atrobe. “Como habitante nos no sa nada di esaki. Pasobra no a duna un permiso di molester pa asina envolvi nos como habitante den e proceso. Kico di esaki lo bay den aire atrobe?”
No tin permiso
E abogado ta reconoce ainda ta tratando e permiso obligatorio di molester . Pero e ta bisa cu ta te aki 3 te 4 luna lo cuminsa uza e forno. E forno ta un modelo Ingles segun e ultimo tecnicanan y ta cumpli cu norma Europeo, e ta splica.Con esakinan ta aplicabel pa e situacion Arubano y con lo controla esaki, esey no ta cla.
Den corte ta bira cla si cu pa gobierno te awor regla y ley cu ta proteha salud y otro derecho di ciudadano no ta conta mucho. Pasobra e dump ‘nobo’ di Ser’i Teishi cu a menciona anteriormente tampoco no tin e permiso obligatorio di molester. Y e dump di casi 70 aña bieu Parkietenbos tambe te ainda ta sin permiso.


text:
KRALENDIJK – Preisnan di kombustibel na Boneiru lo baha bastante for di djasabra próksimo. Gobièrnu a yega na un akuerdo ku suministradó di kombustibel Curoil. Pa kasi un aña i mei no a adaptá e preisnan. Awor lo adaptá e preisnan di kombustibel kada dos luna na e kambionan di merkado internashonal.
E preis di kombustibel na Boneiru no a baha kontrali na e desaroyo mundial di preis di petroli. Awor e preis di gasolin ta baha di 1.38 dòler pa 1.22 dòler pa liter, disel ta baha di 1.20 dòler pa 0.86 dòler pa liter.
Diputado Edsel Winklaar i direktor Curoil Yamil Lasten riba bahada kombustibel
Tambe e preisnan di e silendernan di gas grandi i chikí ta baha pa 39 i 9 dòler. Kerosin ta baha di 1.11 dòler pa lider pa 0.80 dòler. Diputado Winklar enkargá ku desaroyo ekonómiko a splika ku mester a akordá ku tur partido un preis responsabel ku tur partido por karga. “E bahada mester ta hustifiká i responsabbel. No solamente pa gobièrnu, pero tambe pa e pueblo konsumidó i den koperashon ku Curoil.
Pre-finansiá
Segun direktor di Curoil Yamil Lasten stipulashon di preis di kombustibel ta den man di gobièrnu di Boneiru. E tambe a tende e krítikanan na e isla riba e preisnan haltu di kombustibel. “Si mi mester bisa ku mi no a tende nada tempu ku e preisnan di kombustibel a subi mundialmente i ku Curoil mester a pre-finansiá e diferensha. Tur e tempu ei no a adaptá e preis.”
E pre finansiamentu di parti di Curoil a pone ku e debe di gobièrnu di Boneiru na e suministradó di kombustibel subi te 2.2 mion di dòler. Despues di negosashonnan ku entidat Públiko di Boneiru Curoil a palabrá ku e lo dispensá e montante ku a sobra di 93 mil dòler. Lasten: “Mi no ke formul’é komo pèrdida. Si mi por bisa ku el a afektá nos. Pasobra si no adaptá e preisnan, bo no por inbertí. Awor nos ta kuminsá komplétamente di nobo.”
Outor Belkis Osepa


text:
ORANJESTAD – Despues di e prome dia di tratamento di presupuesto, lider di oposicion a expresa su desapunto. “AVP ta mes infantil cu semper, tira cu lodo y hasi redashi, en bes di atende cu finansas di nos pais na forma serio y responsabel. Ta obvio cu nan ta totalmente perdi, y cu nan no tin ningun intencion di atende cu e problema real: e bancarota financiero di nos pais y e supervision cu Hulanda kier impone”, Evelyn Wever-Croes a duna di conose.
Tratando e presupuesto di husticia e Lider di MEP a indica cu e situacion financiero di nos pais ta sumamente delicado, cu e Mega Debe di nos pais ta causando pobresa, desempleo, famianan libra, y esaki ta e rais di e problema. Un problema cu el’a compara cu un mata di inseguridad. “E rais ta e Mega Debe, y e ta creando criminalidad, ladronicia, hortamento di auto, violencia, asesinato. Y esaki ta sin conta e lista di 24 medida cu Gabinete Mike Eman a priminti Hulanda cu e ta bin cune. Nos ta hopi preocupa y pesey nos a verwacht cu e Minister di Husticia lo a pone mas atencion na combati criminalidad. Pero e minister tabata masha arogante y a mustra cu cosnan por keda status quo, no tin nodo di cambia nada. Es mas, ela corta mas di 6 miyon florin den e departamentonan encarga cu seguridad di nos pais, Cuerpo Policial, KIA, etc. Pero no por bisa kiko e ta bai hasi pa hasi Aruba mas sigur.
Actitud infantil
Mester remarca cu en bes di atende cu e temanan na forma serio, AVP a cai den su wega di manipulacion y tiramento cu lodo. Minister Dowers en bes di mustra seriedad, a haya necesario pa acusa MEP y su lider di ta esunnan cu a bai Hulanda pidi CFT. Algo cu ta pa cuminsa totalmente incorecto, pero mas alew ta ponebo pensa si di berdad e minister no tin nada otro di papia di dje.
Lider di e fraccion di AVP Baba Herde no a keda atras y kier a cuestiona e casa di lider di MEP tirando asina cu lodo, manera AVP ta bon conosi pe.
Por a nota cu e lider di MEP a contesta Herde bek na forma hopi skerpi: Berdad bo kier papia di mi casa, mientras e pais ta na borde di bancarota? Un bancarot di cual abo sr. Herde tambe ta responsabel? Si bo kier papia di mi casa, ban papia di mi casa. Pero bo kier pa nos papia tambe di bo casa y su envolivimento den e proyecto miyonario di Urirama? Bo kier pa nos papia di bo yiu cu ta traha na Ministerio Publico? Bo kier pa nos papia di bo ruman cu ta coordinador di minister? Nos no ta gasta nos energia riba cosnan infantil asina, nos ta dedica tur nos energia na e crisis financiero di nos pais, y con nos por alivia nos pueblo. Lamentablemente AVP no a mustra seriedad cu nos a spera cu nan lo mustra, nan no a mustra mes cu nan lo kier cambia rumbo di e pais aki”, Lider di MEP a contesta.


text:
KRALENDIJK – Tres hòmber di edat despues di e enkuentro di informashon ta keda papia. Tabata útil pa tende kiko e komishon di referèndem tabatin di bisa, nan ta haña. Nan sa kaba kiko nan ta bai vota? Bou di harimentu: “Grandi, grandi, NÒ!”
Tin djis algun hende djaweps anochi den Sentro di Bario di Nikiboko. Tin di na ta di e bario mes, tin a bini di mas leu. “No a anunsiá bon”, un di e hòmbernan presente ta bisa. “Ta pa kasualidat m’a tende, e ora ei mi a yama poko amigu.” Lástima, e hòmber ta haña, pasobra e sa sigur: tin mas hende ku ke sa ki konsekuensha un voto di ‘si’- òf ‘nò’- lo tin den e referèndem binidero. I ta tokante di esaki e komishon ta duna splikashon awe nochi.
Indigná
“Na 2004 bo a skohe pa ‘laso direkto’. Mandatarionan a duna esaki e forma di ‘kuerpo públiko. Boneiru a bira parti di Hulanda”, e presidente di komishon Douwe Boersema ta splika. Un hòmber den sala ainda ta masha indigna pa motibu di esaki. “Pakiko no a puntra nos promé ku 10.10.10 kiko nos tabata haña di e elaborashon aki?”
E chèns ei ta loke e habitantenan ta haña aworaki. Boersema ta aklará: “Si vota ‘si’ Boneiru ta keda Kuerpo Públiko den Hulanda. E ora ei ta kla. Den e struktura ei ta skucha Boneiru, pero Den Haag ta disidí. Ounke e rapòrt krítiko di Komishon di Evaluashon Spies lo ta motibu pa elaborá algun asuntu na un otro manera. “Si bo bisa “nò”, e ora ei bo ta bisa: esaki no ta loke mi ke. E ora ei gobernashon lokal ta bai papia ku Hulanda promé. Kaba ta bini un referèndem nobo kaminda ta ofresé opshonnan nobo, por ehèmpel integrashon, asosiashon liber i independensha.”
Konseho di vota
Un dama hóben ta puntra su mes: “Si mi ke pa gobièrnu lokal tin mas influensha, mi mester vota ‘si’, òf ‘nò’?” Sekretario di e komishon Valdink: Nos no ta duna konseho di vota. Nos por bisa solamente kiko e konsekuenshanan di bo voto por ta.”
E dama no ta satisfecho. “Bo a kaba di bisa ku a base di e rapòrt di evaluashon di e komishon Spies tin kos ku ta bai kambia den e struktura aktual. Kisas esaki ta basta pa mi. Pero kon mi por sa ku esaki di bèrdè lo sosodé tambe? E mandatarionan aki ta bisa ku Hulanda no ta skucha. Ta polítika esei? Òf ta bèrdat?”Un hòmber envolví ta añadí: “Ami no ta komprondé. Kon por ta ku e mésun hendenan ku e tempu aya a firma e akuerdo, awor ta bisa ku komo isla nos no tin nada mas di bisa?”
Un dama poko mas di edat entretantu ta hasi hopi anotashon. “Masha danki”, e ta gradisí e komishon na fin di e anochi. “Mi sa awor kiko mi ta bai vota.” E tres hòmbernan tambe sa. Nan tin mal ekperiensha ku Hulanda. “Ami a biba ei añanan largu”, un di nan ta bisa. “E tempu ei nan tabata pèster mi aya. Anto awor nos mester laga nan pèster nos riba nis mes isla?”
Impuesto di propiedat inmóbil
Un otro ta agregá: “Anto bo sa kiko ta e mas pió? E impuesto di inmóbil di 50 florin ku a bira 375 dòler! Anto awor nos mester paga esaki via computer. Ken aki tin un computer? Laga e kos manera e tabata. 18 di desèmber ta trata di futuro di nos yunan, nos ñetunan.”Un mayoria lo bai vota “nò”. E hòmbernan sa sigur. Un nò masha grandi mes.
Outor Janita Monna


text:
Author: Admin
Nota: Tur alumnonan ku ta den klas di eksámen tin e derecho pa kaba skol i pa haña un otro skol pa sigui. For di 18 mei, e e aktividatnan pa kandidatonan di e klasnan di eksámen pa terminá nan estudio ta kuminsá a base di e roster di e skol òf e instituto di […]
Nota: Gobièrnu a anunsiá ku dia 8 awor, Kompanianan por habri nan portanan pero mester tene kuenta ku e reglanan di distansia sosial, higiene i otro puntonan di atenshon. Plachi di number tambe lo keda eliminá i asta djadumingu por kore atrobe. No ta duna pèrmit pa fiesta i otro aktividatnan públiko. Esnan priva ta […]
Nota: Korsou konosé 16 kaso registrá pa loke ta Corona Vírùs di kual 12 persona a rekuperá. E 2 nan ku a bini aserka ta e hendenan ku tabata inkonkluso. Di esnan aktivo, 2 persona ta aktualmente na Hospital, 1 na kas i 1 ku a fayese. 15 hende mas ta wòrdu vigilá ku tabata […]
14 kaso / 1 CMC / 2 inkonklusivo. A indika ku lo relaha e medida nan pero esaki mester tuma loga ku kautela. Algu importante pa kompronde ku tur kos mester bai poko poko pa nos no surpasa nos kapasidat i perde kontrol riba e situashon. Ahinda ta analisando e komportashon di e Covid 19, […]
Dr Izzy Gerstenbluth a konfirma awe ku tin :14 kaso positivo1 morto2 bou di vigilansia1 den hospital10 rekupera18 kontrola den karenten12 ku a bin di afo den karenteneNa tur 269 a keda di testPa COVID-19 Prome MinisterEugene RhugenaathA bisa ku e pakete di solidaridat ta pa mantene kuponan di trabou.E asina yama“Nood fonds”Esaki a keda […]
WillemstadRedakshon di Ons Radio Curacao Risibiendo difirente jamada .ku e paniko.Dj Grego a tuma kontakto ku e homber santu sanikolas i ela konta nos ku eta sano na kas ku tur su pietnan i pronto lo verwacht di sali for di spaña pa por duna Show na Aruba Boneiru Korsou.
E rèper yòn ku hopi hende a nota ke tin talento pa sigui bai dilanti “Chynna rogers”, a fayese na edat di 25 aña. Un outopsia preliminar a keda hasi i awe a determina ku Chynna a fayese despues ku aksidentalmente el a tuma demasiado droga. Na aña 2018, el a konta prensa kon e […]
Willemstad – Gerente di Ons Radio Curaçao online mañan ku Dios ke lo dediká e dia na bièrnè santu. Esei ta nifiká ku heter dia lo bai tin musika di “gospel” i orashon. Lo bai tin orashon di diferente persona i pastornan ku lo hasi orashon na e radio.Sintonisá nos pa abo tambe forma parti […]
Willemstad,– Promé minister Eugene Rhuggenaath a splika ayera ku ainda ta nos konfrotando situashon di krísis di Corona vírùs i ku nos a yega 14 persona ku a tèst positivo, pero sinembargo e ta kere ku por konstatá ku nos tin e situashon relativamente dominá.El a bisa ku maske ku e medidanan a impaktá nos […]


text:
Category: INCIDENTE
Resumen di casonan di COVID-19 na Aruba.
ORANJESTAD- 22 oktober 2021. Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente….
Polis a detene persona cu lo a horta tas for di un hende den Caya G.F. Betico Croes
Diahuebs merdia a drenta informe di ladronicia den Caya G.F. Betico Croes. Mesora a dirigi un patruya na e sitio. Na yegada di e patruya a bin topa cu e…
PORFIN despues di basta dia busk’e polis a logra captura Jean Pierre Croes
Diabierna mainta algun polis atento di distrito 4 (Santa Cruz) harta di e buskeda di Jean Pierre Croes a dicidi di drenta accion y a drenta mondinan aden na San…
Accidente na Rooi Afo dama chauffeur kier a regla e asunto nan mes pero despues a cana bay
Diabierna mainta a drenta informe di un accidente na Rooi Afo mesora a dirigi un patruya na yegada di e patruya a bin compronde cu un dama chauffeur cu a…
Polis a detene homber cu tabata causa problema na un cas na Tamarijn
Diabierna mainta tempran a drenta informe di un problema na un adres na Tamarijn, mesora a dirigi patruya na e sitio. Na yegada di e patruya a bin compronde cual…
Accidente semi-frontal cu basta daño material na Pos Chikito
Diabierna madruga a drenta informe di un accidente na Pos Chikito. Mesora a dirigi un patruya na e sitio. Na yegada di e patruya a bin compronde cu un Honda…
Polis a detene homber cu lo tabata hasi fastioso y menasa hende na Palm Beach
Diahuebs anochi a drenta informe di cu lo tin un persona ta hasi fastioso y menasa hende na Palm Beach. Mesora a dirigi un patruya na e sitio. Na yegada…
Accidente entre 3 auto cu hende herida na Moko
Diahuebs anochi a drenta informe di un accidente cu hende herida na Moko. Mesora a dirigi tanto polis como ambulans na e sitio. Na yegada di e patruya a bin…
Homber lo a kibra drenta den cas di su omo, a los schroef for di kozijn pa drenta paden
Diahuebs anochi a drenta informe di un caso di inbraak na San Fuego. Mesora a dirigi un patruya na e sitio. Na yegada di e patruya a bin compronde cu…
Un dama blond den un vwagen Suzuki Ignis shinishi a ocasiona un accidente hit & run na rotonde dilanti airport y a core bay den verboden
Diahuebs anochi a drenta informe di un accidente na e rotonde dilanti airport, mesora a dirigi un patruya na e sitio. Na yegada di e patruya a bin compronde cu…


text:
NOS SELEKSHON NASHONAL KU 2 WEGA DI FOGEO NA BEHRAIN DEN ÒKTOBER DURANTE KALENDARIO DI FIFA!
NOS SELEKSHON NASHONAL KU 2 WEGA DI FOGEO NA BEHRAIN DEN ÒKTOBER DURANTE KALENDARIO DI FIFA!
Nos selekshon nashonal maskulino lo tin 2 wega di fogeo na Behrain, un pais den medio oriente. Durante kalendario di FIFA den luna di òktober nos selekshon nashonal ku un staf interino lo biaha pa Bahrain pa hunga 2 partido. E promé lo ta kontra Bahrain, e pais anfitrion i e di 2 kontra New Zealand ku tambe lo ta di bishita na Bahrain.
Skema di e partidonan di fogeo;
*e orarionan den e skema ta orario di Kòrsou
E partidonan aki ta parti di e trayekto nobo ku FFK lo enkaminá pa ku e futuro di nos selekshon nashonal.
Keda pendiente pa mas informashon…
17 sèptèmber 2021


text:
ORANJESTAD – Directie Natuur en Milieu (DNM) ta uni su mes na e yamada di e organisacionnan mundial, manera United Nations Environment Program y UN Environment pa loke ta trata nan campaña di conscientisacion den cuadro di e pandemia COVID-19.
E pandemia di COVID-19 a pone nos realisa cu salud di e ser humano ta estrechamente conecta cu salud di nos planeta. Mester tene na cuenta cu coronavirus ta un virus zoonotic, kiermen cu e ta wordo transmiti di bestia pa hende. Pa preveni situacionnan asina den futuro, nos mester combati e menasa na nos ecosistema y biodiversidad, incluyendo fauna salvahe, perdida di habitat, traficacion ilegal di bestia, polucion y cambio di clima. Door di haci esaki y tambe cambia nos manera di pensa, por tuma e accionnan necesario pa proteha y salvaguardia coexistencia di nos planeta.
Kico ta e normal nobo despues di e pandemia COVID-19 pa loke ta trata nos naturalesa y medio ambiente?
Pa por sali di e situacion aki na un manera fuerte ta nifica cu comunidad mester ta uni den un solo meta ora ta trata di asunto relaciona cu nos naturalesa y medio ambiente. Cu otro palabra, pa por desaroya na un manera sostenibel mester aplica e concepto di “triple bottom line”. Pues na luga di un solo bottomline (cu ta ganashi), tin tres cu ta: hende, nos planeta y ganashi. “Triple bottom line” ta un teoria cu ta recomenda e companianan pa nan compremete nan mes na pone mesun atencion na problemanan social y di medio ambiente, cu nan ta pone na haci ganashi. Esaki tambe kiermen cu mester yega na acuerdonan den consulta mutuo, pa asina cu e accionnan cu ser tuma, ta contribui na humanidad (responsabilidad social), prosperidad (economia) y planeta (un medio ambiente y naturalesa sostenibel). Pues ta trata di e actividadnan economico unda ta uza menos recurso cu antes (e periodo prome cu e pandemia). Ora ta ehecuta maneho economico mester percura pa tin menos impacto y presion riba e recursonan di medio ambiente y naturalesa. No por ta asina cu ta sigui desaroya sin ta sostenibel of sin tene cuenta cu nos bienestar y e recursonan natural. E grafico adhunto tocante “decoupling” ta ilustra con ta posibel pa tin mas crecemento economico cu menos uzo di nos recursonan natural, como tambe cu menos impacto riba nos medio ambiente. Como resultado lo tin tambe un aumento den nos bienestar. Asina por logra e normal nobo desea pa naturalesa y medio ambiente, door di haci mas cu menos.
Cu otro palabra no por sigui cu e pensamento cu ta “business as usual”, kiermen cu tur cos ta keda manera custumber. E di dos grafico “Let’s flatten this curve too” ta ilustra cu mester flatten the curve pa loke ta trata e manera di pensa cu tur cos ta keda igual, pues manera custumber. Nos mester flatten the curve na e capacidad cu nos planeta por carga. Y e unico manera cu nos tin pa logra pa flatten the curve ta pa haci sostenibilidad nos prioridad, pasobra si nos sigui cu e pensamento di “business as usual” nos planeta ta core riesgo. Ora ta pone sostenibilidad como prioridad, lo tin menos riesgo pa naturalesa y medio ambiente riba termino largo. Esaki ta exigi un cambio di mentalidad, un manera nobo di pensa, pa un normal nobo. Ta keda na cada un di nos pa adapta na esaki.
Directie Natuur en Milieu ta sali di pensamento cu e normal nobo ta encera maneho y forma di pensa basa riba sostenibilidad como prioridad, pa asina nos planeta tin e capacidad pa por carga nos na termino largo sin abusa of haci mal uzo di e recursonan y servicionan cu nos planeta ta brinda nos.
Riba Dia Internacional di Medio Ambiente 2020 cu a tuma luga riba 5 di juni, e organisacionnan mundial a urgi pa pone enfasis riba tempo pa naturalesa, pa ta un cu naturalesa, pa apoya, yuda y cuida nos naturalesa.


text:
KRALENDIJK – Radio Live 99.9 FM a papia ku Sabine Curiel, bosero di Curoil kende a papia entre otro tokante e situashon di bòter di gas chikitu.
Tin algun kambio na Kòrsou ku por tin konsekuensia pa Boneiru, sinembargo pa awor e situashon na Boneiru ta stabil. Momentu ku tin kualke kambio nos di Curoil lo informá. Debí na e problema tékniko ku a surgi na Kòrsou na luna di desèmber, a pone ku tin skarsedat di bòter di gas chikitu na Kòrsou i Boneiru. Entretantu a resolvé e situashon i poko poko tur kos ta stabilisá. E bòternan di 20 liber tabata kana rápido i tabatin poko skarsedat.
Bòter di gas 100 liber no tin problema di skarsedat.
Loke tin nos atenshon ta e stashon pa por yena gas na Boneiru. Momentu ku esaki bira realidat, e problema sigur ta bira muchu ménos i ku ménos chèns ku e gas ta kaba riba e isla pa loke ta trata bòter chikitu. Pues ta bai instalá un stashon pa por yena gas na Boneiru. Den e di 3 kuartal di 2020, si tur kos kana segun plan, ta inougurá e sitio kaminda ta bai yena gas na Boneiru. Nos lo keda informá komunidat di e situashon pa asina pueblo ta na altura e desaroyonan na Curoil.


text:
KRALENDIJK – Otro siman djabièrnè 26 di yüni pa 4:00 di atardi lo tuma lugá e oudishon na Skol di Baile Dance Sensation pa e estudio previo (vooropleiding). Tur hende, ku talento di baile i motivashon entre 8 pa 18 aña por partisipá na e oudishon! Den e estudio previo (vooropleiding) bo ta risibí preparashon pa eventual oudishonnan pa estudionan di baile rònt mundu. Tambe lo praktiká pa diferente presentashon grandi di baile. Ya nan a aseptá vários èks alumno na estudionan (previo) di baile na Merka i Hulanda, i awor ta bo oportunidat!
Bo ke partisipá? Bo por inskribí via di nos meil dsdansschool@gmail.com, yama nos na 717.1529 òf pasa na Kaya Italia 9


text:
Categoriale archieven: Papiaments
WILLEMSTAD.- ‘Invershon ta kosta basta plaka. Un refineria manera nos tin na Kòrsou, ku tin un kapasidat di refiná 200.000 barí di zeta pa…lesa mas aki: Van Leeuwen edishon Pasku anto
A tarda poko, pero finalmente a publiká e relato ku resultado di midimentu di kalidat di airu na Kòrsou 2017, ku GGD di Amsterdam a ehekutá den “Meetresultaten Luchtkwaliteit Curaçao 2017”. Anualmente e organisashon investigadó akí ta saka tal relato, riba enkargo di ministerio di Salubridat, Medioambiente i Naturalesa. E optimistanan entre nos lo por a pensa ku no a violá niun norma di pèrmit medioambiental na 2017, debí na e echo ku e normanan akí ta muchu fofo i … Lees meer
E estudio resien di Snijders (Vrije Universiteit na Amsterdam) a surti efekto polítiko: preguntanan parlamentario di Nevin Özütok (GroenLinks). Özütok tin tur tipo di komprondementu ku ya pa vários aña ta laga e habitantenan bou di huma di refineria Isla na kaya, pasobra gobièrnu di Curaçao nunka no a mantené Isla na lei. Ni maske, resientemente, hues a konstatá ku Isla ‘a aktua ilegalmente’, surpasando e normanan medioambiental, ku pa kolmo ta muchu fofo. Ta di lamentá. Gobièrnu di Curaçao … Lees meer
Willemstad,– Varios estudio a ser publiká relashoná ku Refineria Isla i e violashonan di derechonan humano debi na e polushon ku ta asotá e habitantenan pabou di brug. E dokumento titulá “Reino den violashon ku e konvenshon oropeo di e derechonan humano relashoná ku Refineria Isla Kòrsou”, elaborá pa Jojanneke Snijders di e universidat di Amsterdam, ta hasi referensia eksplisitamente na e leinan internashonal i e portofolio di Reino. E estudio ta konklui ku “komo konsekuensia di e kresiente importansia … Lees meer
Miéntras ku PdvSA i e kompanianan anónimo di gobièrnu tin benout, habitante bibá pabou di refineria porfin por hala rosea normal atrobe. Tempu ta turbulento ku e beslag di masoménos 2 miar di dòler ku ConocoPhilips a pone riba PdVSA. Vários korant a relatá esaki. Èxtra por ehèmpel a konstatá: “Interes general ta mas grandi ku di ConocoPhilips” i Antilliaans Dagblad: “PdVSA su ousensia ta bria”. Ku un bista ekonómiko, PdVSA, pues, ta parse un partner inkonfiabel pa Pais Kòrsou, … Lees meer
Mirando notisia di e último dianan, ta komosifuera fundashon SMOC ta eksigí 75 mion florin di Isla i ta peligrá futuro di Isla. E notisianan akí ta leu for di bèrdat. SMOC ta informá loke ta e kaso eksaktamente. SMOC TA UN DI E 26 DEMANDANTENAN DI 75 MION FLORIN E kaso di 75 mion florin ta un kaso di e demandante prinsipal Stichting Humanitaire Zorg i demandantenan sekundario: SMOC i 24 habitante (4 ta hulandes europeo, 20 ta yu … Lees meer
Kòrsou, 23 di yanüari 2018, Urgentemente Konserniente: Oudit tékniko Isla chokante: “Denter di poko tempu mortonan lo kai aki” Estimado Minister Presidente Rhuggenaath, estimada Minister Römer, Nos a haña e relato di e oudit tékniko di Isla pa E&D (Texas) via di Internet, i nos ekspertonan a studi’é. E investigashon, ku nos ta agregá komo anekso na e karta akí, ta bon hinká den otro, yen di detaye. Nos a haña sa for di artíkulo den medio di komunikashon, ku … Lees meer
SMOC a indiká diferente biaha kaba ku e konsentrashon di dióksido di suafel (SO2) pabou di e tereno di Isla ta pertenesé na tòp di mundu; esta den sentido negativo. Ta konosí ku hopi habitante ta lucha ku nan salubridat. World Health Organisation (WHO) ta remarká tokante esaki: ,,SO2 can affect the respiratory system and the functions of the lungs, and causes irritation of the eyes. Inflammation of the respiratory tract causes coughing, mucus secretion, aggravation of asthma and chronic bronchitis … Lees meer
E emishon di CO2 kousá pa kimamentu di kombustibel fósil ta bai kompaña di entre otro subida di nivel di laman i asidashon di oséano. Pa motibu di esaki isla chikí, asina yamá “small island development states (SIDS)”, lo wòrdu inunandá i ref di koral lo muri a la largu, miéntras ku hopi hende ta dependé di e refnan akí pa kuminda (piská) i entrada. No ta pa nada ku resientemente International Energy Agency (IEA) a publiká “Key World Energy … Lees meer


text:
Fundacion Parke Nacional Aruba:
Reservanan natural awor maneha pa FPNA
ORANJESTAD, ARUBA – Cu e realisacion di Parke Nacional Arikok dia 24 di augustus 2000, a formalisa e prome reserva natural pa Aruba, pa cual Fundacion Parke Nacional Arikok (FPNA, cual a cambia despues pa Fundacion Parke Nacional Aruba) ta hiba su maneho. Ariba 13 di september 2012, Aruba Birdlife Conservation (ABC) - e fundacion cu un empuhe grandi pa realisa e protecion di nos Naturalesa – a entrega un peticion pa proteha 16 area adicional na Aruba cu lo wordo maneha pa FPNA. E mocion aki treci dilanti na Parlamento di Aruba, a wordo aproba unanimamente dia 6 di februari 2013, unda protecion di e 16 areanan y su maneho a bira un realidad.
Na 2017, 3 di e 16 areanan a wordo designa como un reserva natural, como tal, Ramsar area Spaans Lagoen, hunto cu Rooi Bringamosa y Rooi Taki y a wordo traspasa bou maneho di FPNA. Un aña despues na 2018, Parke Marino Aruba a wordo realisa y wordo traspasa officialmente bou maneho di FPNA na aña 2019.
E ta cu grato placer cu FPNA a wordo nombra como e fundacion cu lo maneha e reservanan natural designa na aña 2020, como tal, Duinen California, Arashi, Saliña Tierra del Sol (Important Bird Area – IBA), Saliña Malmok/Saliña Serca, Saliña Palm Beach, Bubaliplas (IBA), Sero Teishi, Rooi Manonchi, varios islanan di Rif y areanan di Mangel, Rooi Lamunchi, y un area na Sero Colorado. E reservanan natural ta contene ecosistemanan y habitatnan importante - manera nos duinen cual ta un area vulnerable cu ta wordo caracterisa pa su vegetacion unico, paisahe di nos seronan, collection y reserve di awa y nos rooinan – pa cual varios especienan edemico, ambos vulnerable y na peligro di extincion, manera e Bubi, Shoco, Prikichi, Raton di Anochi, Coneu, Dori y varios insectonan (barbulet y otro bestianan cu ta polinisa flor).
Cu e maneho di e areanan adicional aki, ta premira cu mas cu 20% di Aruba ta destina como un reserva natural, unda e comunidad di Aruba por ta sigur cu e protecion di e areanan aki, conhuntamente cu e flora y fauna, lo tey pa e proximo generacionan.
FPNA ta sumamente contento cu e traspaso aki, cual ta un avanse y contribucion inmenso pa cu protecion y conservacion di Aruba su naturalesa cual ta unico. Durante e proximo lunanan nos dilanti, FPNA lo ocupa su mes cu e responsabilidad nobo aki y lo cuminsa traha riba e diferente plan di manehonan.
FPNA kier a felicita Gobierno y comunidad di Aruba, unda a indica claramente cu conservacion ta un aspecto importante na momento cu nos ta desaroyando un futuro sostenibel. Ademas, FPNA ta expresa su aprecio pa e passion y dedicacion di ABC pa cu e realisacion di e reserva naturalnan.


text:
Atrobe autoridadnan a confisca cantidad grandi di cash na Airport
Riba peticion di autoridadnan na Hulanda, Afpakteam di Aruba conhuntamente cu Grenspolitie di Aruba a pone beslag riba e cen aki. Riba diabierna 12 di...
Oficial a haya mucha chikito su so den cas na momento di candela
E candela diadomingo marduga pabou di Budget marine na Balashi a pone Polisnan un rato den shock ora cu e oficialnan a cuminsa bati...
A logra detene un sospechoso den caso di hit & run cu a mata...
ORANJESTAD - Un rato pasa a drenta informacion cu e team investigativo di trafico di Polis a logra detene un sospechoso pa loke ta...
Arthur Dijkhoff ta bira e di tres morto den trafico pa 2019
Cuerpo Policial di Aruba a informa cu awe mainta 8'or, Dr. Teerick a constata morto di e homber Arthur Richard Dijkhoff, naci na Aruba...
Prome morto den trafico pa 2019: Accident fatal na rotonde nobo riba Sasakiweg
NOORD - Diasabra pasa di 3:30 marduga autoridad ta keda informa cu riba Sasakiweg na e rotonde nobo pabou di Super Food tin un...
Polis Zebeda no a cumpli debidamente cu bestelling pa GNC
Despues cu e cuerpo policial Aruba (KPA) a informa pa medio di un comunicado, cu fei 9 di augustus ultimo y pa un periodo...
Señora ta fayece despues di wordo maltrata fisicamente
Ayera a keda raporta un caso di un muhe cu lo a wordo maltrata severamente door di su pareha. E señora Anuska Tromp di 48...
Hoben (19) a muri den accident
E hoben José Ramón Espinal Ventura naci na Aruba 18 juni 1999, a perde su bida ora su auto a subi e rotonde Las...
Homber haya morto den cas na candela
Merdia autoridadnan a bay na un cas na candela den Jan Steenstraat na San Nicolas. Brandweer a bin topa den cas cu e curpa di...
Homber cu a ricibi kemadura serio hiba Colombia
Diahuebs marduga a tuma luga un explosion na un apartamento situa na Papilon net na momento cu un persona tabata den e luga. Air...


text:
ORANJESTAD, Aruba: Tur cos a cuminsa for di 7 aña pasa caba, esta di aña 2010, ora cu a pone e topico aki riba agenda, pa explora hydrocarbon den nos suela, cu ayudo di Ministerio di Asuntonan Economico di Hulanda. “Nos a cana un caminda largo, pero sigur y nos a logra yega asina leu. Awe nos ta para na e anuncio di e proceso di bora pa explora gas y petroleo den lama”, asina Minister Ing. Mike de Meza a anuncia recientemente.
E ta corda ainda con na aña 2011, cu Parlamento di Aruba a trata proceduranan pa sigui hunto cu Gobierno di Hulanda den e trayecto pa pasa leynan y atende cu e agenda pa por yega na un acuerdo cu un of mas partner. Na aña 2011 a selecta e participantenan den e “Product Sharing Contract” y a start negosacion cu Repsol pa exploracion di gas of petroleo.
Na 2012 a firma un MoU cu Energie Beheer Nederland pa consehonan tecnico y economico, na December a firma “Product Sharing Contract” entre Compania Arubano di Petreoleo (CAP) y Repsol.
Na 2013 a realisa investigacion sismico 2D riba 3000 liña kilometer y mas o menos 2013/2014 e procesamento y interpretacion di e datonan acomula di e investigacion sismico 2D a tuma luga. Na 2014/2015 a sigui investigacion sismico 3D rond di 3000 km2 y na 2015/2016 procesamento y interpretacion di investigacion sismico 3D y sigui su tras pa procesamento final di investigacionnan sismico, integra cu encuesta geokimico. Interpretacion y “prospect maturation”
Na november 2016 a dicidi pa drenta fase III di e programa di exploracion y na 2017 a start e proceso pa construi e “well”. Na Augustus a confirma preparacionnan pa “drilling” y explora e “well” den aña 2018.
E compromiso serio di Repsol y Total pa inverti minimal 50 miyon dollar den exploracion ta demostra e interes y confiansa den e proyecto. Gobierno di Aruba y CAP ta rumbo pa crea un pilar economico nobo!
“Nos ta masha orguyoso di e logro aki pasobra mundialmente, debi na e prijs abou di crudo, a paralisa hopi di e proyectonan aki. Cu Repsol y Total a opta pa toch sigui cu e proyecto na Aruba, pa nos ta duna suficiente indicacion di un compromiso hopi serio den logra haya sea petroleo of gas of ambos, den fondo di lama. Nan tin bista riba 4 luga specifico pero lo inicia awor pa bora e prome, cu a haya e nomber di Bon Bini”, asina Minister Ing. Mike de Meza a indica.
“No solamente e ta un bon noticia pa Aruba pero tambe e inyeccion financiero den nos economia lo ta notabel, ora cu tur e expertonan bin establece riba nos isla pa algun luna durante e proceso di exploracion. Y si logra haya materia prima, nos isla lo drenta un otro fase e ora di progreso y desaroyo economico”, e mandatario a termina bisando.


text:
Empleadonan di aeropuerto a bai traha bèk den oranan lat di awe tardi despues ku sindikato ABVO i Curaçao Airport Partners a sinta na mesa ku mediadó. Djamars awor nan lo reuní riba e 16 puntonan di preokupashon. Operashonnan na aeropuerto Internashonal Hato a paralisá pa gran parti di dia awe despues ku trahadónan a pone trabou pa di dos biaha e siman aki. Djamars e trahadónan a ekspresá nan prekupashonnan grandi ku un parti krusial di nan akuerdo di trabou ku gerensia NO ta kumpliendo ku n’e. Mirando ku entre otro kuerpo di bombero di aeropuerto tambe tabata plat, a surgi un retraso enorme ku e buelonan.
Bron: TeleCuracao


text:
WILLEMSTAD – Un biaha mas tin frikshon den seno di partido Pueblo Soberano (PS). Awor ta posishon di minister-president Ivar Asjes ta na diskushon. E frakshon den parlamento di e partido maron lo ke un otro kandidato pa e puesto di minister-president.
Esaki di akuerdo ku un artikulo den e matutino Vigilante. Sinembargo tantu Asjes komo líder di frakshon di PS Melvin “Mac” Cijntje i tambe presidente di partido Edward Joseph ta nenga e informashonnan aki kategorikamente.
“Kada biaha tin rumor nobo den un intento di destabilisá e koalishon”, Asjes a duna di konosé. E no ta na haltura di ningun frikshon ku ta hungando i ta papia di un komplòt kontra di e koalishon di PS/PAIS/PNP i miembro independiente di Staten Glenn Sulvaran. “Pa hopi tempu kaba tin tur tipo di rumor. Prome tabata bisa ku tin hende ku a hòrta e lèptop di Wiels. Awor ta tende ku tin parlamentario ku ta sospechoso den e kaso di asesinato di Wiels i ku frakshon di PS lo no ke mi mas.”
Joseph a bisa ku e asta no ta lesa korant mas. “Mi a stop di lesa korant paso mi ta lesa eiden kosnan ku mi lo a hasi kualnan mi mes no ta na haltura di dje. E tambe ta bisa di no tin informashon ni indikashon ku e frakshon ke kore ku Asjes.
Cijntje no ke a papia di un komplòt pero mas bien di “gueranan personal”. “Ta kosnan ku bo tin ku biba kune ora bo ta den polítika. E líder di e frakshon tambe ta konfirmá ku no tin nada ta hungando den e frakshon pa ku un deseo pa remplasá Asjes.
Cijntje, Asjes i Joseph ta referí na reunionnan semanal entre tur minister di PS i e frakshon huntu ku e presidente di partido. “Den e reunionnan aki nunka a bin algu dilanti ku ta indika ku tin un problema ku e minister-president”, tur tres a bisa.
Trinidad
Sinembargo tin indikashon ku sigur un miembro di frakshon di PS a aserka Carlos Trinidad pa wak si e ta interesá pa bira ministe-president. Si esaki ta un akto solitario of ku tin mas miembro di e frakshon ta sostené e akto aki no ta konosí. Trinidad kende na 1012 tabata minister pa PS ta desmentí. “Mi no ta forma parti di e frakshon di PS pues mi no ta na haltura ta kiko ta biba den seno di e frakshon. Pero, mi no a papia ku niun miembro di e frakshon riba e tópiko aki.”
Outor Gino Bernadina


text:
KRALENDIJK — Awe nos a pasa banda di e rotònde na kaya Amsterdam i tuma nota ku nan ta kasi kla ku pone klenku pa e krusada ku ta bai bini temporal te ora e rotònde nobo keda kla. Nos no sa ainda ki e plan pa ku e kruising aki ta bai ta mirando ku nan lo mstr bai sera un pida kaya di tera ku tin awoki. Nos a purba establese kontakto ku un persona pa splika esaki pero no a logra.
Nos ta spera ku e rotònde aki tambe por keda kla pronto pa kontinua ku e fluho di trafiko normal bek.
FUENTE: LIVE 99 FM